Pengarang yang Baik Umpama Pemimpin Sebuah Orkestra

Kota Bharu – Seorang pengarang perlu menganggap dirinya umpama seorang pemimpin sebuah orkestra ketika mencipta sesebuah karya sastera. Sebuah orkestra yang amat memukau ialah gabungan begitu ramai pemuzik dengan pelbagai jenis alat muzik, dan dipimpin oleh seorang komposer yang berkemahiran tinggi. Kepakarannya dengan setiap irama, melodi dan nada yang terhasil daripada alat muzik yang dimainkan oleh setiap pemuzik membolehkannya menjadi komposer yang mampu memimpin orkestra. Kita boleh bayangkan bagaimana rumitnya tugas seorang komposer yang dipertanggungjawabkan memimpin sebuah orkestra.

Namun, gabungan melodi yang dihasilkan oleh kumpulan pemuzik dalam persembahan orkestra tersebut pasti memukau sesiapa saja yang menontonnya. Orang yang bertanggungjawab menjadikan sebuah persembahan orkestra itu hebat dan menakjubkan tentulah komposer yang memimpinnya. Menurut Rosli K. Matari, dalam bengkel penulisan cerpen yang diadakan melalui saluran Google Meet pada malam khamis lalu, seorang cerpenis perlu meletakkan dirinya sebagai seorang pemimpin orkestra ketika menulis cerpen atau sajak. Betapa hebatnya lagu yang dihasilkan oleh para pemuzik dalam persembahan orkestra, begitulah juga bagusnya cerpen yang dicipta daripada penulis yang meletakkan dirinya sebagai komposer yang mengetuai orkestra. Rosli mengakui, begitulah dia meletakkan dirinya setiap kali ingin menulis cerpen atau sajak. Oleh sebab itu, kita dapat melihat kehalusan, ketelitian dan kedalaman penceritaan dalam kebanyakan sajaknya.

Pengarah DBP Wilayah Timur, Encik Mohd Azam Juhari ketika menyampaikan ucapan penutup dalam program yang sama, memberikan kata-kata yang memberangsangkan dan mengakui kepakaran Rosli sebagai pembimbing kerana bengkel tersebut tentunya akan memberi banyak manfaat kepada para peserta.

Menurut Rosli, antara cabaran terbesar untuk menghasilkan sesebuah cerpen ialah bukan apa-apa yang hendak diceritakan tetapi cara hendak menceritakan sesebuah kisah itu agar menjadi cerpen. Menulis cerita kerana semata-mata ingin menyiapkan sebuah cerpen hanya akan menghasilkan sebuah “cerpen yang biasa” sahaja. Manakala menulis cerpen untuk mengemukakan cerita yang menarik untuk dibaca dengan memanfaatkan mana-mana unsur teknik penceritaan agar mendinamikkan cerita tanpa adanya unsur-unsur kelemahan dalam cerpen tentunya akan menghasilkan “cerpen yang baik dan menarik” untuk dibaca. Namun, apabila sesebuah cerpen itu ditulis dengan menghala ke arah keberkesanan emotif, cerita pastinya akan menghasilkan “cerpen yang berkesan”.

Menurut beliau lagi, asas yang paling penting dalam sesebuah cerpen ialah konflik dan perkara yang paling menarik dalam setiap cerita pendek ialah klimaks atau disebut juga sebagai puncak penceritaan. Baginya, tiada cerita tanpa konflik. Jiwa sesebuah cerpen itu, menurutnya, ada lima perkara iaitu idea, imaginasi, taakulan, emosi, dan juga kebijaksanaan kepengarangan.

Antara beberapa kelemahan dalam penulisan cerpen yang disenaraikan oleh Rosli termasuklah: (1) mempunyai terlalu banyak dialog, (2) penceritaan meleret yang semata-mata mementingkan cerita (3) serta mengandungi kesalahan ejaan dan tatabahasa. Penulis yang tidak mempunyai pengetahuan luas tentang perkembangan semasa aliran sastera dan mengejar kolum agar karya disiarkan sahaja juga akan menjadikan cerpen yang dihasilkan itu lemah. Setiap penulis juga perlu luas pembacaannya, mencakupi sastera kreatif, kritikan sastera, sastera dunia, dan disiplin bantu, termasuk mesti peka dan mempunyai ketajaman untuk sesuatu deskripsi yang dilakukan, agar dapat menghindar daripada mencipta sebuah cerita pendek yang lemah.

Baginya, sesebuah cerpen yang baik juga tidak memerlukan campur tangan pengarang dalam setiap cerita yang ditulis, dan perlunya ketepatan dan keindahan bahasa apabila mengungkapkan sesuatu perkara. Pastinya sebagai pembimbing, beliau akan sangat gembira apabila munculnya penulis muda yang mampu mencipta karya yang halus dan berwibawa, hasil daripada didikannya yang sangat berseni dan teliti itu.

Kesanggupannya untuk menitipkan segala pengetahuan dan kemahiran yang dimiliki selama lima siri bengkel tersebut berlangsung tentu saja merupakan satu kebertuahan yang jarang-jarang didapati. Satu keberuntungan untuk sastera Kelantan dan sekali gus terhadap sastera Malaysia juga pastinya.


Fiksyen Sains Proto Melayu dalam Cerita Lipur Lara

Untuk mendapatkan maklumat terkini, ikuti kami melalui Telegram

Cerita lipur lara selalunya dianggap sebagai kisah dongeng yang kosong dan hanya bercerita tentang pengembaraan dan peristiwa aneh. Namun begitu, cerita lipur lara juga merupakan sastera lisan Melayu yang menarik perhatian orang Barat, sejak kurun ke-19 lagi.

R.O. Winstedt mendakwa bahawa cerita lipur lara ialah fiksyen Melayu yang paling indah dan mengangkatnya sebagai “the cream of Malay fiction, because in them local colour takes the place of the tedious conventional description.”

Dalam Anjung Kak Long ke-10 dengan tajuk “Fiksyen Sains dalam Cerita Lipur Lara”, Nisah Haron membawa pelayar media sosial mengagumi kebijaksanaan orang Melayu yang sudah pun mewujudkan dunia fiksyen sains dalam cerita lipur lara. Hal ini menunjukkan cerita lipur lara bukan dongeng kosong tetapi sarat dengan pemikiran. Cerita lipur lara menjadi penanda aras bahawa orang Melayu itu genius, sepertimana pantun yang menjadi petunjuk keintelektualan.

Nisah Haron menekankan, pentingnya memahami fiksyen sains yang sebenar dan bagaimana fiksyen sains akhirnya menjadi satu penanda aras untuk melihat kehebatan orang Melayu. Dalam fiksyen sains, mesti ada novum (pembaharuan), sesuatu yang menjadi petunjuk yang belum wujud pada zaman semasa, namun tidak mustahil untuk berlaku. Novum membentuk tiang keanehan dalam cerita dan sesuatu yang harus dikesan dalam karya-karya fiksyen sains. Kehadirannya perlu dinilai untuk memberikan makna kepada pembaca. Novum menjadi garis penentu sama ada sesebuah karya itu fiksyen sains atau fantasi.

Fiksyen sains-proto Melayu terletak pada keanehan dalam cerita-cerita lipur lara yang mengandungi lapis makna yang tidak boleh ditafsirkan secara literal, kerana ceritanya sarat dengan pemikiran saintifik yang lebih terkehadapan daripada zamannya. Keanehan dalam cerita lipur lara berkait dengan latar zamannya kerana konsep-konsep jentera yang diperihalkan belum wujud, maka kesemuanya tidak mempunyai nama atau istilah khusus kerana kekurangan teknologi dan ilmu. Namun begitu, keinginan dan aspirasi untuk menciptanya berlaku, dan direalisasikan dalam cerita lipur lara yang menjadi asas pada fiksyen sains Melayu yang terawal.

Keanehan-keanehan dalam cerita lipur lara yang dikaji membuktikan wujudnya konsep penerbangan, perubahan jisim dan atom, klon, aplikasi tanpa wayar, penunjuk laser, teropong, ledakan sonik, pencetak tiga dimensi, muat turun maklumat, dan kalis bunyi. Penglipur lara menggunakan alam atau binatang untuk memberi deskripsi kelajuan dan kepantasan objek dan manusia, seperti “selaju burung terbang”, “bagai pucuk yang dilancarkan”, “bagai kumbang putus tali”, atau “seperti belut diketil ekor”.

Padanan demikian amat sesuai dalam konteks zamannya, yang memerlukan perbandingan pada objek-objek yang berada di dunia sekeliling orang-orang Melayu itu sendiri. Contohnya:

Sa-tělah itu, sauh di-bongkar; layar pun di-tarěk; bělayar-lah gěliong panjang itu: Bagai puchok di-lancharkan Bagai kumbang putus tali, Gěmuroh ayer di-linggi, Gěmuroh ayer di-sěkat, Sěmbor-menyěmbor liang kumbang, Tiang agong těranggok-anggok Tiang topang imbas-měngimbas, Gada-gada lilit-mělilit, Tidak těrpada laju-nya gěliong, Kalau tidak sama yang burong, Burong běrsayap gěliong běrlayar.

Dalam cerita lipur lara, pengangkutan udara untuk ke kayangan sudah ada beberapa jenis konsep penerbangan, seperti kain layang (kegunaan individu untuk tujuan peribadi), kuda semberani (kegunaan individu untuk tujuan profesional), dan balai berjentera (kegunaan lebih daripada seorang). Konsep ini jika dipadankan dengan teknologi semasa, boleh dikatakan sebagai pesawat ringan, pesawat pejuang dan pesawat komersial. Dari segi pemikiran saintifik, masyarakat tradisi dalam cerita lipur lara digambarkan telah mengakui fungsi graviti kerana mereka perlukan sejenis “kuasa” untuk menolak manusia ke udara.

Contoh lain mengenai pengangkutan adalah dalam Hikayat Anggun Che Tunggal, kapal Petolo kapal Petolai dikatakan “siang berbaju layang, malam berbaju rantai” yang memberi gambaran sebuah kapal yang sangat laju dan mempunyai medan kuasa. Contoh-contoh ini menunjukkan fiksyen sains bukanlah suatu entiti asing yang wujud begitu sahaja, tetapi cerminan pada impian masyarakat zamannya.

Pesan Nisah Haron, “Bacalah dengan minda yang lebih terbuka dan hargailah kehebatan orang-orang tua kita, leluhur kita yang sebenarnya sedang menyampaikan sesuatu.

“Ada mesej yang begitu rahsia dan misteri barangkali dalam mesej-mesej ini. Orang Melayu tidak suka membesar-besarkan diri, banyak yang diselindungkan.”

Beliau juga berharap agar pembaca dapat membaca cerita lipur lara dengan perspektif yang berbeza, bukan lagi melihatnya hanya cerita-cerita biasa.

Anjung Kak Long ke-10 disiarkan secara langsung menerusi Twitter dan Facebook Nisah Haron pada 17 September 2021, pukul 9.30 malam.

Tonton Anjung Kak Long “Fiksyen Sains dalam Cerita Lipur Lara” di sini.

Beli Hikayat Awang Sulung Merah Muda dan Hikayat Anggun Cik Tunggal.


Roslan Madun: Lagu Rakyat Mekar di Tangannya

Untuk mendapatkan maklumat terkini, ikuti kami melalui Telegram

Roslan Madun ialah nama yang cukup dikenali dalam persada seni lagu rakyat Malaysia. Lebih 40 tahun beliau berjuang, bergulat dan menggenggam kukuh kesenian tradisi ini tanpa rasa jemu. Roslan tetap setia membawa genre yang tidak popular ini meskipun melalui fasa gembira, sunyi, kelam dan adakalanya disinari cahaya terang. Beliau tidak pernah berasa malu mempersembahkan dan memperdengarkan lagu-lagu rakyat kepada sesiapa sahaja kerana menyedari nilai warisan bangsa yang amat wajar dilestarikan.

Kegiatan seni budaya dan sastera ialah sumber ekonomi kendiri. Meskipun Roslan berlakon, mengarah teater, mengarah drama televisyen, dan adakalanya menjadi pengacara bagi rancangan tertentu, namun beliau tidak meninggalkan lagu rakyat. Inilah kecintaan murninya terhadap seni tradisi warisan bangsa. Beliau tetap setia menulis meskipun sudah berhenti daripada bidang kewartawanan, kerana sastera ialah kecintaan yang terpupuk lebih awal, iaitu sejak zaman persekolahannya.

Kata Roslan Madun, “Saya berpegang pada tiga prinsip, iaitu seni sebagai jambatan silaturahim, seni ialah zat yang menyuburkan jiwa manusiawi, dan seni ialah anugerah yang tinggi nilainya, kurniaan Allah SWT.

“Saya terus mengembara dalam bidang seni dengan meneroka pelbagai cabang lagi. Di samping lagu rakyat, saya juga menyantuni puisi-puisi tradisional lain, terutamanya irama syair Melayu. Saya turut melibatkan generasi muda bersama, yang meliputi negara-negara serumpun juga.”

Pada awal pembabitannya dalam lagu rakyat, Roslan Madun bergerak tanpa curiga bahkan kuat bersemangat. Terdapat juga insan yang menyuntik semangat perjuangan kepadanya, antaranya termasuk Allahyarham Tan Sri S.M. Salim yang pernah sepentas dengan beliau. Pesanan Allahyarham Tan Sri S.M. Salim tersemat kukuh di hatinya dan masih kekal diingati hingga kini.

“Beliau berpesan agar saya terus melestarikan lagu rakyat, kerana katanya, tidak ramai yang mahu bangkit dengan genre yang kurang mendapat perhatian ini,” ujarnya.

Pengalaman bergulat selama kurang lebih 40 tahun menyaksikan betapa lagu-lagu rakyat telah diterima baik, meskipun tidak sepopular lagu kontemporari. Jiwa yang tepu dengan irama tradisional menarik langkah beliau untuk mendekati irama syair Melayu di Nusantara, yang bermula sekitar tahun 2005. Selepas itu, dijadikan lagu-lagu rakyat sebagai rakan karibnya pula. Kedua-dua genre ini – syair dan lagu rakyat – begitu serasi digandingkan bersama, malah mampu menjadi irama malar segar yang dapat menyemarakkan Alam Melayu.

“Syair pada masa ini agak menonjol, namun saya tidak pernah menyisihkan lagu rakyat yang terlebih dahulu menyerap dalam jiwa. Perkembangan ini telah memberi inspirasi kepada banyak komuniti yang diterajui oleh anak-anak muda di Indonesia, Brunei, Singapura dan di Malaysia.

“Selain radio Malaysia, syair dan lagu rakyat berkumandang di Radio Republik Indonesia (RRI) di Sumatera terutamanya. Malah, ada beberapa lagu rakyat daripada album saya telah dirakamkan semula oleh penyanyi di Dumai, Riau,” jelas Roslan.

Kata Roslan lagi, Festival dan pertandingan yang memberi keutamaan pada lagu rakyat dan syair membuktikan bidang ini tidak lagi terpinggir. Malah, irama tradisi ini menjadi sangat indah jika diberikan pendekatan yang lebih kreatif. Buktinya, pertandingan dendangan syair sudah meluas pada peringkat sekolah, institut pendidikan guru, universiti dan juga secara umum. Pertandingan peringkat antarabangsa pula sudah memasuki tahun keempat pada tahun 2021. Hal ini menunjukkan kesenian tradisi tetap mempunyai masa depan.

Sebagai pengamal dan penyelidik, Roslan tidak pernah lelah memperjuangkan genre ini dan sentiasa bersifat versatil dengan apa-apa jua pendekatan dalam persembahannya. Penggunaan alat muzik moden misalnya, atau apa-apa jua elemen yang dirasakan sesuai dengan kemajuan teknologi dimanfaatkan sebaiknya. Bahkan, inilah tirai inovasi cetusan beliau dalam menyantuni pelbagai pendekatan secara relevan dengan situasi yang ditanggapi.

Roslan Madun ialah penerima anugerah Diploma Laureate of the II Degree dalam The International Contest of Folk Song Artists Voices of Ancient Cities, di Ryazan, Rusia pada bulan Ogos lalu. Beliau turut diundang sebagai wakil Malaysia ke Konsert Gala Ryazan Regional Philharmonic Hall pada 25 September ini. Namun untuk memenuhi undangan tersebut, hal itu tetap bergantung pada peraturan kesihatan (SOP), kerana segala yang dirancang boleh sahaja berubah pada saat akhir, memandangkan dunia masih berada dalam suasana pandemik.

“Saya mula merakamkan lagu rakyat ke dalam format cakera padat pada tahun 2002, diikuti dengan album-album lain, dan sehingga kini telah terbit 15 buah album. Sebelum itu, saya membuat persembahan dengan menepuk rebana secara tradisi. Lagu rakyat dipersembahkan di Singapura seawal tahun 1982 dalam program pertukaran belia Malaysia, Singapura.

“Kemudian pada tahun 1989 saya membuat persembahan ketika menjadi peserta The International Youth Village di Fukuoka, Jepun. Seterusnya di Riau, Indonesia pada tahun 1991, diikuti pada tahun 1993, saya membuat persembahan di Teajon dan Seoul, Korea Selatan.

“Setelah rakaman album, lagu rakyat semakin mendapat tempat di radio, seperti Radio Klasik FM dan THR Gegar Pantai Timur. Lagu Lemak Manis masih dimainkan di radio, sudah hampir 20 tahun. Lagu Seloka Pak Kaduk pernah menduduki tempat keempat dalam Carta THR Gegar dan bertahan dalam carta itu hampir satu tahun,” jelasnya.

Roslan telah berusaha memanfaatkan teknologi instrumen moden dan ternyata, lagu rakyat mula digemari oleh golongan muda. Pembabitan mereka begitu ketara, terutamanya dalam lagu yang lebih santai.

Lagu Lemak Manis sangat digemari dan dinyanyikan oleh banyak golongan. Bahkan, menjadi fenomena kepada para buskers membuat persembahan di tempat-tempat terbuka. Sambutan daripada orang ramai juga amat memberangsangkan. Ternyata lagu ini telah memancing jiwa rakyat dan berjaya merakyatkan hampir kesemua lapisan masyarakat sehingga kanak-kanak juga, hanya kerana Lemak Manis sering dinyanyikan di majlis-majlis tertentu.

Inilah usaha berterusan yang dilakukan oleh Roslan Madun untuk memasyarakatkan irama tradisi, yang secara tidak langsung telah memupuk minat dan kecintaan kepada generasi muda terhadap dunia sastera. Hal ini demikian kerana lirik-lirik lagu rakyat amat dipengaruhi oleh karya-karya sastera. Penggunaan pantun terutamanya, begitu ketara dan memberi kesan emosi yang meresap ke dalam jiwa masyarakat dengan irama, lirik dan nilai sasteranya yang indah lagi segar.

Penyebaran lagu rakyat dalam media sosial seperti Facebook, YouTube, Instagram, dan Tik Tok telah merancakkan perkembangan industri lagu rakyat. Kini, lagu-lagu ini dapat dinikmati oleh semua penonton dan peminat tempatan, malah boleh diakses dengan begitu mudah oleh negara jiran dan serata dunia.

“Saya sendiri tidak menduga bahawa lagu rakyat saya mendapat perhatian daripada pihak penganjur The International Contest of Folk Song Artists Voices of Ancient Cities dari Rusia. Seorang kawan di Moscow, Dr. Victor A. Pogadaev telah mencadangkan nama saya untuk dicalonkan mewakili Malaysia ke pertandingan tersebut.

“Melalui undangan rasmi dari kedutaan Rusia di Kuala Lumpur, saya menyahut cabaran tersebut. Pertandingan itu sempena sidang keempat, International Forum of Ancient Cities, UNESCO,” jelas beliau.

Kata beliau lagi, Diploma Laureate of the II Degree yang dianugerahkan kepadanya sudah tentu memberikan inspirasi kepadanya agar lebih tekun mengangkat lagu-lagu rakyat ke peringkat antarabangsa. Besar harapan beliau agar kemenangan ini dapat dikongsi bersama, terutama kepada anak-anak didik dan pengamal lagu-lagu tradisional yang lain. Semoga menjadi pemugar semangat generasi muda yang ingin bergiat dalam bidang ini, sekali gus memberikan satu apresiasi kepada pencinta sastera.

Beliau juga menegaskan bahawa kemenangan yang diperoleh bukanlah satu noktah terhadap perjuangannya, sebaliknya menjadi perjuangan identiti bangsa yang sentiasa mekar dan perlu diusahakan. Hal ini demikian kerana dalam lagu rakyat, ada pengukuhan sejarah, tamsil ibarat dan yang lebih penting, ada nilai agama yang mendasari hidup beliau secara peribadi. Beliau tetap bertekad akan meneruskan perjuangannya selagi mampu kerana beliau percaya, lagu-lagu rakyat dapat membentuk jati diri dan pekerti mulia generasinya.

Jelas Roslan lagi, “Saya sedar betapa sukarnya lagu rakyat untuk bertapak kukuh, terutama di jiwa generasi muda. Namun ia ada kaitan dengan roh lagu rakyat itu sendiri yang sangat complicated dan sukar dihayati.

“Lagu rakyat bukan sekadar sebuah nyanyian, tetapi mengandungi ciri-ciri kekuatan rohaniah yang mendekati kebenaran hakiki dalam liriknya. Gagasan dalam lirik lagu rakyat sebenarnya sangat serius untuk membina modal insan dan tamadun bangsa.

“Saya tidak menafikan ada lagu rakyat bersifat romantik dan santai, seperti lagu Lemak Manis. Mungkin penggunaan pantun kasih sayang dalam lagu itu yang menjadikannya bersifat demikian. Sewaktu awal-awal saya mempersembahkan lagu itu, saya telah menggunakan pelbagai tema pantun. Hanya dalam rakaman album, saya memetik tiga buah pantun karya Allahyarham T. Alias Taib yang sangat indah itu. Sehingga sekarang, jika saya menyanyikan lagu itu di depan khalayak, saya akan menukarkannya dengan pantun-pantun yang sesuai dengan audiens.”

“Lagu-lagu rakyat Melayu mempunyai dinamika berunsur sastera yang sangat ketara. Contohnya, lagu Indong-indong yang bercerita tentang kehebatan keris. Jika ditikam dan kesan jejaknya di tanah, maka orang itu akan mati juga walaupun sudah tiada di tempat itu. Setitik darah jatuh ke darat maka setahun padi tak menjadi, jika setitik darah jatuh ke laut, setahun ikan tak bermain. Metafora yang bersifat personifikasi dalam lirik lagu itu menjamin kelangsungan sastera rakyat yang sememangnya penuh dengan nilai artistiknya,” tambah beliau.

Kata beliau lagi, lagu rakyat juga sangat berkait dengan emosi. Tidak semua lagu rakyat boleh didendangkan secara santai. Misalnya, lagu Wanangseri yang mengisahkan sejarah seorang puteri Pahang bernama Wanangseri, yang berlindung diri di Jeram Ampai kerana diburu oleh hulubalang Melaka untuk dikahwinkan dengan Raja Melaka. Lagu tersebut akan menjadi hambar dan tawar jika dinyanyikan tanpa menyelami perasaan sang puteri.

Ada juga lagu bersifat spiritual seperti Ulik Mayang, namun tetap indah dan lunak didengari kerana nilai budaya dan elemen hiburan yang diserapkan ke dalamnya, sekali gus mengangkat nilai sastera dan sosiobudaya masyarakat yang saling melengkapi dan mewarnai seni warisan Melayu.

“Saya tetap berasa bertuah kerana dari 53 buah negara yang menyertai pertandingan ini, Malaysia telah mendapat second degree. Hal ini memberi inspirasi kepada saya untuk terus melestarikan lagu rakyat terutamanya di Pahang.

“Lagu rakyat ada komunitinya yang tersendiri. Mereka sentiasa menantikan lagu-lagu baru untuk dinikmati. Saya tidak boleh menghampakan mereka yang selama ini menyokong saya, sekali gus menyokong perkembangan lagu rakyat sehingga keberadaannya sekarang,” ujar Roslan mengakhiri bicaranya.

Ikuti laman rasmi Roslan Madun, Raja Syair Nusantara di sini.

Sidang editorial Dewan Sastera mengucapkan setinggi-tinggi tahniah atas kejayaan Roslan Madun mengharumkan nama Malaysia dengan pengurniaan Diploma Laureate of the II Degree dari Rusia.


Hubungan Akrab Kepandiran Sains dan Kebejatan Sastera

Untuk mendapatkan maklumat terkini, ikuti kami melalui Telegram

Kolumnis Rem Dambul memberikan peringatan agar penulisan sastera yang kreatif tidak mengabaikan nilai sains yang bergantung pada pemerhatian terhadap fakta.

Dalam siri pertama kolum ini, saya menulis tentang dikotomi pendidikan negara yang memisahkan sastera dan sains mengikut kasta aliran masing-masing. Hal ini mengakibatkan pengembangan kurang harmoni antara daya logik (otak kiri) dengan seni kreatif (otak kanan). Maka, saya hujahkan bahawa dikotomi ini sebenarnya boleh menghasilkan ketidakseimbangan pemikiran, yang secara sengaja menentang falsafah pendidikan itu sendiri.

Kali ini, diskusi daripada diagnosis yang sama dilanjutkan kepada isu yang lebih genting, iaitu wujudnya hubungan akrab antara kepandiran sains dengan kebejatan sastera. Dalam situasi-situasi tertentu, kelemahan menghadam logik sains mampu menjerumuskan karya sastera ke markat yang sumbel.

Saya ingin kaitkan perkara ini dengan pengalaman personal; menerusi pembacaan kasual karya-karya sastera mahupun ketika proses pewasitan manuskrip. Terdapat kelompok penulis yang tidak peduli pada fakta empirikal. Mereka menyangka bahawa sastera, sebagai ciptaan fiksyen, dibolehkan menerawang dalam dunia fantasi tanpa batasan.

Sastera yang baik bukan sahaja perlu menawarkan kelegaan emosi dan gratifikasi mental menerusi keindahan susastera dan cerita. Ia juga harus memberi informasi dan ilmu yang tepat kepada pembaca. Sepatutnya hanya watak, peristiwa dan plot sahaja yang bersifat imaginasi. Tetapi latar belakang masa (sejarah) dan ruang (geografi) mestilah patuh pada hukum alam yang masuk akal. Pengecualian hanya pada karya sastera yang ditulis secara implisit dalam domain genre magis.

Saya pernah membaca karya realisme tentang sebuah komuniti nelayan di utara Sabah, yang dikisahkan berdepan cabaran monsun utara pada pertengahan tahun. Sedangkan angin kencang ini cuma berlaku antara bulan November hingga Mac. Ada juga penulis yang menghasilkan cerpen tentang “White Christmas” (Hari Natal yang bersalji) di New Zealand. Padahal perayaan ini disambut hanya pada musim panas di hemisfera selatan.

Barangkali penulis terpengaruh dengan paparan suasana Krismas dalam filem-filem Barat produksi Eropah dan Amerika, yang lazimnya berlatarkan hemisfera utara. Pengabaian prinsip asas sains klimatologi seperti dalam contoh-contoh karya yang disebut ini, pada hemat saya mencabuli kehormatan sastera. Seolah-olah kesusasteraan menghalalkan pendustaan fakta.

Saya juga pernah meneliti karya tentang gejala sosial yang akhirnya menyebabkan watak antagonis dijangkiti HIV. Tetapi dalam tulisan tersebut, penggunaan terminologi HIV dan AIDS bertukar ganti secara semberono. Sedangkan dalam bidang perubatan, kedua-duanya amat berbeza. HIV merujuk virus yang menjadi punca penyakit. Manakala AIDS ialah penyakit yang diterima oleh penghidap sebagai akibat jangkitan virus tersebut.

Gejala pada tubuh (misalnya kenampakan kudis) hanya muncul pada penghidap AIDS. Seseorang yang dijangkiti HIV tidak semestinya menunjukkan sebarang tanda-tanda fizikal yang boleh dilihat oleh mata kasar. Apabila dua istilah ini tidak digunakan dengan konteks yang betul, kekeliruan akan timbul dan boleh merencat usaha-usaha meningkatkan kesedaran tentang masalah kritikal ini.

Seorang penulis senior dengan defensif menyanggah: “Kenapa semua penulis perlu tahu perkara teknikal ini? Saya sendiri pun tidak tahu perbezaan HIV dan AIDS, sebab saya bukan doktor!” Ya, betul. Tiada keperluan untuk semua penulis memahami maklumat ultra spesifik begini. Tetapi, bagi mereka yang berhajat mahu menulis tentangnya, menjadi jahil bukan satu pilihan yang boleh dimaafkan. Aktiviti persuratan bukan sekadar hak peribadi, tetapi juga keterikatan kepada tanggungjawab sosial. Karya sastera yang bermaruah harus mencerahkan realiti, bukan menggelapkannya.

Pantun yang benar-benar patuh pada nuansa tradisi sepatutnya tidak akan melakukan penyimpangan daripada citra sebenar kehidupan manusia yang munasabah.

Satu lagi kebejatan sastera yang agak menggila sekarang ini, sering berlaku dalam penulisan pantun. Ramai yang mengarang tanpa berpandu lunas yang betul, terutama sekali pada baris pembayang. Hanya elemen rima yang dipentingkan, malah kadangkala terlalu dilebih-lebihkan. Sedangkan inti pati dan makna langsung tidak diberikan perhatian.

Sirih junjung ikat bertali,
     Untuk hantaran adat warisan;
Sederap menjunjung amanat Duli,
     Menunjuk jalan mengukuh wawasan.

Kenapa ada orang meletakkan tali berikat pada sirih junjung? Hal ini tidak masuk akal kerana perbuatannya dibawa dengan cara dijunjung di kepala, atau dipegang di atas dulang. Bukan dijinjing atau ditarik atau digantung dengan menggunakan tali. Apabila pengamatan seseorang tidak persis, maka muncul fantasi tidak masuk akal seperti ini. Inilah isu deria empirikal yang logiknya diselewengkan.

Kerak hijau di cabang pauh,
     Turun merentas di tangkai padi;
Makin ditinjau makin jauh,
     Berasa nak rentas si tangkai hati.

Bagaimana pula kerak boleh berada di cabang pauh, kemudian mampu pula berjalan turun ke tangkai padi? Tidak ada prinsip sains botani yang boleh menjelaskan kepelikan ini. Begitu juga, personifikasi manusiawi untuk alam benda seperti ini, jelas menyalahi hukum penulisan pantun. Sekali lagi, hal ini berkait dengan masalah deria logik yang pincang. Terlalu gemar berkhayal melepasi landasan dunia hakiki.

Ramai yang terlupa bahawa pantun ialah cerminan realiti alam sekitar dan norma sosiobudaya masyarakat dalam lingkungannya diciptakan. Maksudnya, pantun yang benar-benar patuh pada nuansa tradisi sepatutnya tidak akan melakukan penyimpangan daripada citra sebenar kehidupan manusia yang munasabah.

Saya membuat kajian koleksi pantun lama untuk latihan ilmiah bidang pengajian geografi di Universiti Malaya pada tahun 1994. Saya menyurih semula dengan jayanya landskap fizikal dan pola sejarah bumi Nusantara beratus-ratus tahun dahulu, hanya dengan menganalisis kandungan pantun-pantun tradisional. Inilah satu bukti betapa pantun terbaik yang dianggap klasik, semestinya mendukung dengan teguh nilai-nilai logik sains semesta.

Ya, tidak dapat disangkal lagi. Kepandiran sains yang sengaja tidak disembuhkan, boleh membawa kepada kebejatan sastera yang kronik.

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Adab dalam Kemerdekaan Diri Insani

Untuk mendapatkan maklumat terkini, ikuti kami melalui Telegram

Serdang – Adab merupakan perkara yang diberikan penekanan serius dalam kehidupan manusia. Para ilmuwan Islam sering berpesan tentang kepentingan adab. Misalnya, Imam Malik r.a. dengan mafhum hadis berkata, “Pelajarilah adab sebelum mempelajari sesuatu ilmu.” Kepentingan menjaga adab adalah bertujuan untuk memudahkan setiap urusan manusia, khususnya dalam usaha menuntut ilmu.

Setelah 64 tahun Malaysia mencapai kemerdekaan, masih kedapatan unsur-unsur yang secara tidak sedar merosakkan daya fikir, amalan dan tindakan individu dan masyarakat, yang berpunca daripada kebejatan adab dan kefahamannya. Maka dengan itu, Muzium Warisan Melayu, Universiti Putra Malaysia mengambil inisiatif mengadakan Webinar Bicara Ilmu “Adab dan Makna Kemerdekaan Diri Insan di Malaysia” pada 15 September yang lalu.

Penceramahnya, Yang Berbahagia Profesor Dr. Wan Mohd. Nor Wan Daud, Penyandang Kerusi Pemikiran Islam Syed Muhammad Naquib al-Attas, juga pengasas dan mantan Pengarah Pusat Kajian Tinggi Islam, Sains dan Peradaban Raja Zarith Sofia (RZS-CASIS), Universiti Teknologi Malaysia berkata, “Adab ialah manifestasi keadilan yang terjelma bersumberkan hikmah. Orang yang beradab atau bangsa yang beradab akan memancarkan keadilan dalam semua tindakannya, berasaskan undang-undang dan bersumberkan ilmu dari tempatnya yang sebenar.”

Justeru, adab ialah ilmu yang diberikan kepada pemiliknya, suatu pengetahuan terhadap tempat sebenar sesuatu perkara, dan amalan yang menuruti ilmu tersebut. Oleh itu, jika pengetahuan tentang sesuatu perkara diselami dan diamalkan dengan betul, adablah yang merukuni hidup manusia di atas muka bumi ini.

Adab dalam Perlembagaan Negara yang menunjangi prinsip hidup masyarakat Malaysia juga dapat diletakkan sebagai sumber rujukan bangsa untuk hidup bersama dengan harmoni, jika tidak dipengaruhi oleh kepentingan politik. Selagi Perlembagaan dipengaruhi oleh kepelbagaian keinginan politik, maka kemerdekaan hanyalah disebut-sebut secara literal sahaja, sedang hakikatnya, kita terbelenggu oleh anasir-anasir yang merosakkan adab dalam kehidupan.

Perluasan makna adab dapat dilihat apabila kita meraikan kepelbagaian agama. Misalnya, agama Islam yang berkembang dan memancarkan budaya keilmuannya secara baik. Meskipun ia bersifat dominan tetapi tiada diskriminasi terhadap agama lain. Bahkan, ada tempat untuk penganutnya beramal dengan agamanya. Lantaran itu, terbina kepelbagaian dalam kesatuan kerana saling meraikan dan saling menghormati antara satu sama lain.

Adab juga dapat dilihat dalam pembinaan konteks bahasa Melayu. Tempat ibadat bagi orang Islam dipanggil masjid, manakala tempat ibadat bagi orang Kristian dipanggil gereja. Istilah-istilah seperti Allahyarham, Allahyarhamah dan Mendiang misalnya, merupakan satu pengiktirafan dan tanda penghormatan. Justeru, bahasa memainkan peranan penting dalam mengiktiraf kepelbagaian agama, etnik dan amalan budaya. Meski berbeza agama dan bangsa, mencari kesatuan dalam kepelbagaian adalah dituntut.

Setiap tradisi agama dan bangsa ada tokoh-tokohnya yang dikagumi. Demikian itu, kepentingan beradab ditekankan oleh semua agama dan dilarang meremehkan Tuhan terhadap agama-agama lain, kerana akan menimbulkan persengketaan. Maka, wajarnya penekanan tentang adab dititik beratkan supaya keadilan sesama manusia tercapai dengan jaya. Hal ini bertepatan dengan seruan Allah SWT dengan mafhum ayat yang menyeru supaya mengelakkan kebencian terhadap sesuatu kaum, kerana hal ini akan membuatkan manusia tidak berlaku adil.

Dalam konteks meraikan kepelbagaian ini, tidak lupa juga harus ditelusuri kepentingan adab terhadap pemimpin, selagi tidak membawa kemudaratan kepada rakyat. Sepertimana rakyat meraikan kepelbagaian pemimpin, maka dengan itu para pemimpin juga perlu meletakkan rakyat di tempat mereka, supaya amanah kepimpinan dapat dijalankan dengan sebaiknya.

Kebebasan fizikal bukan secara mutlak andai pemikiran dan cara hidup masih terjajah. Pembebasan terhadap penjajahan ekonomi, sistem perundangan dan bahasa juga sangat perlu dipandang serius. Kesan penjajahan membuktikan negara Malaysia masih terikat dengan unsur-unsur yang menghalangi masyarakatnya untuk keluar daripada sekatan ekonomi. Justeru, adab dalam konteks kemerdekaan wajar dipandang sebagai simbol keadilan kerana masyarakat perlu mengatur kehidupan dan tatacara diri dengan adil. Jika masih bergantung pada tatacara dan sistem penjajahan, maka tanpa sedar, tatacara hidup kita juga dipacu oleh penjajah.

“Kita boleh menerima perubahan, namun tidak sampai merosakkan akal fikir, budaya dan tradisi. Inilah yang dinamakan sebagai pergerakan teguh (dynamic stabilism). Harus bertindak secara tidak berlebihan dan jangan pula menerima semua perkara sehingga akhirnya menjadi terlalu liberal. Juga, jangan pula tidak mahu langsung menerima perubahan kerana hal ini mencetuskan pergerakan yang tidak teguh, sekali gus menggugat keharmonian hidup,” ujar Prof. Wan Mohd. Nor.

Tambahnya lagi, “Dominant trend ialah naratif dunia dekad ini. Misalnya, orang-orang yang menguasai kewangan, media sosial dan mempunyai tempat dalam kuasa besar. Mereka tidak ramai tetapi sangat mendominasi cara hidup manusia. Di sinilah kita berperanan agar kembali kepada keadilan yang bertunjangkan ilmu dan hikmah, barulah nikmat kemerdekaan mendapat kepentingan majoriti yang mendominasi.”

Pada akhir webinar, moderatornya Prof. Madya Dr. Mohd Zariat Abdul Rani, Jabatan Bahasa Melayu Fakulti Bahasa Moden dan Komunikasi, Universiti Putra Malaysia, mengangkat persoalan penonton yang berbunyi: apakah adab mengurus negara? Lalu dijawab nakal oleh Prof. Wan, “Bertanyalah kepada Perdana Menteri kerana saya bukan si pemimpin.”

Namun pada akhirnya, beliau mengulas bahawa adab mengurus negara perlulah tahu akan tanggungjawab mengurus diri sendiri dan keluarga terlebih dahulu. Barulah ilmu tentang adab mengurus negara itu dapat diamalkan dalam kerja mentadbir negara, kerana ramai manusia yang berilmu tetapi biadab pada ilmunya kerana tidak beramal dengan ilmu yang dimilikinya.


Gelora Imaginasi Sasterawan Sabah Azmah Nordin (Bhg. 1)

Profesor Madya Dr. Hajah Asmiaty Amat mengupas perjalanan dan cara Azmah Nordin “menongkah lumah” untuk mencitrakan kepengarangan dan pengkaryaannya yang unik. Reaksi ini merupakan bahagian yang pertama.

Azmah Nordin dilahirkan pada 10 Januari 1958 di Kulim, Kedah. Beliau merupakan anak keempat pasangan Allahyarham Nordin bin Ahmad dan Jamilah binti Jahidin. Almarhum ayah Azmah merupakan seorang polis, menyebabkan keluarganya sering berpindah mengikut lokasi ayahnya bertugas. Azmah bertemu jodoh dengan seorang anak jati Sabah bernama Hussain bin Dato’ Haji Othman pada tahun 1972, dan bermulalah kehidupan Azmah sebagai “orang Sabah” ketika mereka menetap di Kota Kinabalu.

Pasangan ini dikurniakan tiga orang anak. Selain bertugas sebagai suri rumah dan menjaga keluarga, Azmah pernah bertugas sebagai wartawan bebas dan mula berjinak-jinak dalam penulisan rencana. Selain mendengar muzik instrumental, Azmah gemar membaca karya Inggeris, terutamanya karya Stephen King. Dalam kalangan rakan-rakan dan kenalan, Azmah merupakan seorang yang pemalu dan pendiam tetapi mudah mesra. Kematian salah seorang anaknya, iaitu Zulkarnain yang ketika itu berusia 10 tahun merupakan satu episod duka yang dialami oleh seorang ibu, lalu beliau tercari-cari perkara yang boleh mengurangkan kesedihannya.

Tentu sahaja menulis bait-bait kata mampu dijadikan terapi bagi diri seseorang. Azmah juga pernah cuba menulis puisi, tetapi beliau sedar bahawa beliau lebih minat dalam penulisan naratif. Ajakan rakan-rakan membuatkannya tergerak hati untuk membuka diri dan keluar dari ruang selesa di rumah. Beliau mula mengikut bengkel-bengkel yang dianjurkan oleh Dewan Bahasa dan Pustaka bersama-sama dengan rakan-rakannya, Obasiah Haji Usman dan Sitti Rahmah G. Ibrahim, yang ketika itu sudah berjinak-jinak dalam dunia penulisan.

Pada pertengahan tahun 1980-an hingga pertengahan tahun 1990-an, DBP Cawangan Sabah dengan kerjasama ibu pejabat DBP dan universiti awam sangat giat melaksanakan bengkel-bengkel penulisan dan membawa pembimbing dari Semenanjung Malaysia, seperti Allahyarham Othman Puteh, Sahlan Mohd. Saman serta sasterawan seperti Anwar Ridhwan dan A. Samad Said. Pada masa itu, Sabah memiliki penulis budayawan yang terkenal, iaitu Ismail Abbas (Amil Jaya) yang juga pernah bertugas sebagai Pengarah DBP Sabah. Pegawai-pegawai DBP pada masa itu juga sangat mendukung penghasilan karya daripada pengarang-pengarang muda, seperti Azmah dan yang lainnya.

Setelah beberapa siri bengkel yang diikuti, Azmah berjaya menulis dan menghantar cerpen pertamanya yang berjudul “Bosan” dalam majalah Wadah. Cerpen tersebut terbit pada bulan Oktober 1986. Seterusnya, beliau menulis cerpen “Limbai” dan cerpen “Lintasan Kasih”. Salah seorang editor DBP Sabah, iaitu Matlin Dullah, telah melihat bintang yang bersinar dalam diri Azmah. Semasa dalam sebuah bengkel penulisan, Matlin telah memujuk dan menasihati Azmah untuk menulis novel. Azmah pun memberanikan diri menulis sebuah manuskrip novel di samping meneruskan penulisan cerpen dalam majalah Wadah ketika itu. Kemunculan Kukui yang diterbitkan pada tahun 1988 membuktikan bahawa beliau seorang yang bukan sahaja berbakat, malah bersungguh-sungguh dalam bidang penulisan. Dorongan yang kuat dalam dirinya sendiri dan sokongan keluarga dan rakan-rakan menyuntik semangat Azmah untuk terus berkarya.

Mengarang mula jam lapan atau sembilan pagi, hingga lewat petang. Dari petang ke petang, langsung ke malam.

Kegigihannya ini turut dikongsikan oleh beliau apabila menyatakan:

Saya tidak akan dapat memfokuskan kepada perkara lain sehinggalah sebuah karya dapat disiapkan. Saya akan masuk ke dalam bilik dan memfokuskan kepada permasalahan yang melanda watak-watak dalam karya yang bakal diciptakan.

Kegigihan dan semangat yang berkobar-kobar itu menjadikan namanya bukan sahaja terlakar dalam sejarah penulisan di Sabah, tetapi disebut-sebut oleh pengkaji. Ketika itu, penulis wanita yang aktif di Malaysia boleh dibilang dengan jari. Penulis wanita Sabah yang aktif hanya ada Sairah Antin (teater/puisi), Zaiton Ajmain (puisi), Mariam Omar (puisi dan cerpen), Obasiah Haji Usman (cerpen dan novel), dan Sitti Rahmah G. Ibrahim (cerpen dan novel). Kedudukan penulis wanita bagi genre novel dan cerpen tidak begitu kuat apatah dapat dibanggakan. Dengan kata lain, Azmah hadir tepat pada masa, menempatkan dirinya di ruang yang belum diisi oleh penulis-penulis tersebut, malah oleh penulis wanita di Malaysia ketika itu.

Saya tidak mempunyai kelulusan tinggi. Sebagai seorang pengarang, saya kena bekerja dengan lebih kuat untuk mencapai taraf sama dengan orang lain atau sekurang-kurangnya tidak ketinggalan.

Azmah sedar beliau tidak berpelajaran tinggi dan tidak boleh bergantung pada bakat semata-mata. Azmah juga sangat sedar bahawa beliau bukan anak jati Sabah dan perlu mencari kelainan, belajar dan menggali sumber untuk dijadikan bahan dalam karyanya. Justeru, beliau berusaha berlipat kali ganda dengan membuat penyelidikan di perpustakaan dan menemu bual orang yang tahu tentang adat-adat peribumi. Pengalaman hidup dalam persekitaran Sabah yang kaya dengan pelbagai etnik, budaya dan kepercayaan diolah dan diangkat sebagai latar masyarakat dalam karya-karyanya. Sebagai pemerhati yang tekun, beliau mengolah dan mencerna fenomena yang berlaku dalam persekitaran masyarakat.

Penelitian tentang budaya benda, adat tradisi dan istilah-istilah budaya suku kaum di Sabah, seperti Bajau, Murut, Rungus, Dusun, dan Brunei diterapkan secara meluas dalam cerpen dan novelnya. Unsur warna tempatan yang pelbagai rupa dan ragam ini menjadi satu kelebihan bagi penulis Sabah, termasuk Azmah.

Persoalan tentang adat berian (hantaran) dan sogit (denda) yang diyakini oleh masyarakat Murut di Sabah diangkat menjadi mauduk yang menarik dalam cerpen “Singkowoton”, novel Kukui dan Dukanya Abadi. Isu berkenaan budaya memburu kepala dan berian sampai mati yang menjadi identiti masyarakat Murut sangat menarik sehingga novel itu tampil sebagai sebuah novel yang dapat menyamai kredibiliti dan kepopularan novel Bagaton karya Ismail Abbas. Kebijaksanaan Azmah ini wajar dipuji kerana mampu mengalihkan perhatian masyarakat pembaca daripada terpaku kepada novel unggul Ismail Abbas tersebut. Dengan kata lain, Azmah ialah pengarang yang tidak lahir di Sabah, tetapi mampu mengangkat tema bernuansa lokal Sabah sebagai satu identiti dalam karyanya. Lenggok bahasanya yang baik, malah diciptakan kosa kata berganda menjadi trademark Azmah. Semua ini menjadi ciri-ciri menarik yang meletakkan Azmah setingkat daripada penulis lain ketika itu.

Selain penonjolan identiti budaya Sabah, Azmah juga sangat meminati cerita rakyat yang dimiliki oleh peribumi Sabah. Tanpa mengetepikan cerita lama yang sebenarnya memberi satu ruang berimaginasi, Azmah mengolah kembali atau menjadikan cerita rakyat, terutama yang melibatkan tokoh-tokoh penting dalam sejarah Sabah sebagai latar ceritanya.

Kehadiran Timulak Kapal Perang (1989), Pejuang di Bawah Bayu (1990), Dewi Labu Kundur (1992), Bantogen (1999), dan Puteri Delima (2009) membuktikan minatnya dalam memahami, mentafsir dan memugar cerita-cerita rakyat Sabah. Garapan cerita rakyat yang disuntik dalam karya beliau ini bukan sahaja menarik minat golongan remaja dan memberi sumber pengetahuan kepada kanak-kanak untuk membaca karya sastera. Beliau juga sering kali menggalakkan anak-anak muridnya untuk menulis cerita kanak-kanak dan remaja bersandarkan cerita rakyat etnik masing-masing.

Pada peringkat awal pembabitan Azmah, diperhatikan beliau gemar menyuntik isu domestik berkenaan perlecehan gender. Beliau menampilkan watak-watak wanita yang terpasung dalam tatanan adat etnik peribumi, terutama yang melibatkan perkahwinan. Sungguhpun persoalan ini mirip dengan isu yang dibawakan oleh sesetengah penulis wanita lain, tetapi persoalan tentang adat budaya yang mengikat wanita dalam ruang domestik disimbolkan oleh Azmah dengan lambang-lambang khusus yang dimiliki oleh etnik peribumi, sehingga menonjolkan identiti kepengarangan Azmah. Pengarang ini juga tidak berlama-lama membiarkan wanitanya hanyut dalam gelora air mata. Dalam satu tempoh masa, Azmah mengubah hala tuju dengan penonjolan wanita yang kuat dan berani berhadapan dugaan yang lebih mencabar. Tetap berpegang pada penonjolan watak wanita peribumi, Azmah tampil dengan membawa wanitanya ke ruang awam yang berani berhadapan dengan kecaman, pandangan serong serta sifat pesimis masyarakat, terutamanya lelaki. Watak-watak wanita Azmah menerusi Dari dalam Cermin, Menongkah Lumrah, Syumul, Pantai Kasih, dan Mega Nisaa tidak lagi hanyut dan lemas dalam air mata sebagaimana yang tergambar menerusi Kukui, Debur Menerpa dan Dukanya Abadi. Demikian juga watak wanita dalam cerpennya yang bergerak dinamik bersama misi dan visinya sebagai pengarang wanita yang ingin meletakkan wanita pada satu kedudukan yang lebih bermaruah dan terhormat.

Selain watak wanita yang ditonjolkan berlatarkan wanita peribumi, penojolan persoalan dan pencitraan karyanya menunjukkan daya persaingan yang sangat memukau. Azmah membawa pembaca meneroka ruang umum yang rencam dan dinamik. Persoalan-persoalan dalam karya Azmah walaupun ditunjangi oleh “wanita dan kewanitaan”, tetapi dilatari dengan persoalan yang lebih global, sungguhpun masih menggunakan unsur glokal.

Dengan gaya penghasilan karya sedemikian, Azmah bukan sahaja cuba menampilkan kepelbagaian, tetapi mengekalkan citra budaya dan sosial masyarakat Sabah yang bervariasi, malah sekali gus beransur-ansur meninggalkan tradisi penghasilan karya yang bersandarkan pada pengalaman diri pengarang semata-mata. Azmah juga diakui sebagai seorang pengarang yang banyak memasukkan fenomena baharu, latar dan watak-watak baharu dalam konteks karya yang dihasilkan oleh pengarang, khususnya pengarang wanita. Usaha ini membolehkan pengarang ini mencipta jalur baharu yang lebih mencabar, rumit dan mengutamakan keperluan “ilmu dalam berkarya”.

Dunia perubatan, ekonomi, katering, perhotelan, dan teknologi maklumat menjadi ruang publik yang mendedahkan wanita-wanita ciptaan Azmah dengan pelbagai muslihat dan kebijaksanaan yang jika tersalah langkah, mengundang natijah yang fatal. Dengan kata lain, pencitraan watak wanita Azmah sungguhpun kelihatan lebih berani, cerdik, garang, dan menyerlah, tetapi pada masa yang sama, ia tetap memperlihatkan ciri-ciri wanita Timur sejati, lebih-lebih lagi bagi citra wanita Muslim. Pendek kata, nama Azmah bukan sahaja melonjak sebagai seorang pengarang yang tekun lagi produktif, malah pengarang ini dikatakan mempunyai kekuatan yang tersendiri. Karyanya sarat dengan emosi dan citra seorang pengarang wanita yang ingin berjuang bukan sahaja untuk diri sendiri, tetapi untuk masyarakatnya.

Gelora Imaginasi Sasterawan Sabah Azmah Nordin (Bhg. 2)

Asmiaty Amat (Prof. Madya Dr. Hajah) ialah Pengarah Penerbit UMS dan Profesor Madya di Gugusan Pengajian Liberal, Pusat Penataran Ilmu dan Bahasa, Universiti Malaysia Sabah. Beliau banyak menghasilkan makalah ilmiah dan kritikan sastera untuk pelbagai persidangan dan jurnal kesusasteraan. Asmiaty ialah penulis buku kajian Menyingkap Gejolak Rasa dan Citra Azmah Nordin (2018).


Kedangkalan Penggiat Sastera Veteran: Kritik Terhadap Forum Sastera (Bhg. 2)

Untuk mendapatkan maklumat terkini, ikuti kami melalui Telegram

Nur Adilla dan Hazman Baharom memberikan kritikan terhadap Wacana PENA yang ke udara baru-baru ini tentang penggolongan penulis mengikut latar gender. Reaksi ini merupakan bahagian yang kedua dan terakhir.

Api di dapur lebih marak daripada api kecil di hujung silinder putung rokok picisan di tangan lelaki …

Isu Domestik lwn. Isu Besar yang Lebih Penting

Seterusnya, dalam pembahagian kategori (ii), para panelis tidak kritis langsung dengan andaian bahawa “isu domestik” dengan “isu tidak domestik” perlu dibezakan, kemudian ditambah lagi dengan andaian bahawa “isu tidak domestik” adalah lebih penting daripada “isu domestik” untuk diketengahkan dalam penulisan seorang pengarang. Hal ini dibuktikan dengan persetujuan semua panelis secara jahar bahawa untuk seorang pengarang perempuan meningkat maju, dia perlu “keluar” daripada kepompong “isu domestik” semata-mata. Ada dua masalah di sini: satu, “isu domestik” hakikatnya adalah sama penting dengan “isu bukan domestik;” dan dua, nasihat untuk keluar daripada kepompong isu domestik itu barangkali merupakan antara nasihat terburuk dalam sejarah kesusasteraan dunia.

Apabila para panelis membahagikan kedua-dua isu antara “domestik” dengan “bukan domestik,” ia menuntut takrif. Malangnya, tiada seorang pun menawarkan pentakrifan yang memuaskan, walaupun sedikit. Jadi, kami mengandaikan para panelis memaksudkan “isu domestik” sebagai “isu-isu dalam rumah tangga, seperti hubungan suami isteri, ibu bapa dan anak-anak, kerja-kerja rumah, seperti membasuh pakaian, memasak, menjaga anak, mengemas rumah, dan segala yang terangkum dalam batas empat penjuru dinding rumah itu sahaja.” Kemudian, isu “bukan domestik” pula kami andaikan dimaksudkan sebagai keterbalikan daripada “isu domestik” tadi, yakni segala hal di luar batas dinding rumah.

Pada hakikatnya, dalam semua masyarakat di dunia, isu domestik adalah sama penting dengan isu bukan domestik. Jika dilihat dengan teliti, segala yang berlaku di dalam rumah tangga antara suami dengan isteri, hubungan ibu bapa dengan anak-anak, malah kerja-kerja memasak di dapur sekalipun adalah politikal. Segala yang domestik adalah political, dan hal ini bukannya perkara baharu, lagi-lagi dalam sastera dan kesarjanaan sains sosial seluruh dunia.

Lihat saja pada kesan-kesan berantai kefahaman agama dan budaya yang dominan dalam layanan suami terhadap isteri dan anak-anak di rumah, misalnya. Atau ketetapan undang-undang negara tentang gaji minimum atau waktu bekerja terhadap hubungan kekeluargaan dan tuntutan pekerjaan di luar antara suami isteri. Ataupun, bagaimana kurangnya pimpinan politik negara daripada komuniti marginal, seperti orang kelainan upaya (OKU) merupakan manifestasi corak layanan masyarakat terhadap OKU. Termasuklah juga apabila ada dasar negara yang mengkelasduakan Wanita, dengan menidakkan hak kewarganegaraan anak-anak yang beribukan warga Malaysia tetapi berbapakan warga luar. Isu penderaan wanita yang semakin meningkat kala kuncitara ini juga adalah susulan dasar yang dibuat rentetan pandemik dunia.

Bahkan, dalam konteks peringkat di kementerian, Malaysia pada pertengahan tahun 2020 menjadi terkenal apabila Kementerian Pembangunan Wanita, Keluarga, dan Masyarakat (KPWKM) mengeluarkan siri iklan yang merendah-rendahkan wanita di media sosial rasmi mereka. Bukan sahaja wanita, bahkan lelaki juga ramai yang menyatakan ketidakpuasan hati tentang cara institusi kerajaan menanggapi wanita sehingga KPWKM menarik balik poster-posternya itu. Sebelumnya lagi, kami yakin rakyat Malaysia masih ingat polemik tentang suri rumah tercetus apabila mantan Timbalan Perdana Menteri, Datuk Seri Dr. Wan Azizah Wan Ismail mahu memulakan skim simpanan untuk suri rumah sepenuh masa dalam Kumpulan Wang Simpanan Pekerja (KWSP). Kerja-kerja domestik seperti memasak, membasuh pakaian, mengemas rumah, menjaga anak-anak, dan lain-lain lagi merupakan kerja yang melelahkan dan menggunakan banyak tenaga, malah tidak kurang lelahnya dengan mereka yang bersengkang mata di hadapan komputer di pejabat atau pekerja angkat barang di gudang-gudang. Tetapi, kita melihat hanya kelompok pekerjaan kedua itu yang layak dianggap sebagai “kerja”, tetapi kerja-kerja suri rumah tetap dianggap “bukan kerja”.

Pendek kata, isu kekeluargaan di rumah atau “isu domestik” ialah isu besar yang kompleks dan sangat politikal.

Melihatkan arakian contoh yang dinyatakan ini, mari kita fikirkan persoalan ini sejenak: siapakah yang menetapkan bahawa satu kelompok pekerjaan itu dianggap sebagai kerja, manakala kelompok lain tidak? Bagaimana penetapan tersebut dilakukan? Apakah kepentingan yang ada untuk pihak-pihak yang mengeluarkan ketetapan ini? Kalau mahu mudah-mudah dan tidak mahu berfikir panjang, kita boleh saja menjawab soalan-soalan ini dengan mengatakan bahawa “masyarakat sudah menganggap sebegitu sejak zaman-berzaman”, tentulah lelaki seperti saudara Khair tidak akan merasa pengalaman melihat S.M. Zakir memasak bubur (jam 1:34:43). Tetapi, anggapan sebegitu pastilah ada asal usulnya daripada budaya, sosialisasi masyarakat, pendidikan, pemahaman agama, dan institusi sosial. Bukankah ini semua politikal sifatnya? Gabungan kesemua faktor ini menunjukkan kita bagaimana ketetapan sesuatu pekerjaan itu dianggap “kerja” atau “bukan kerja”, “isu penting dan besar” atau “isu tidak penting dan mengulang-ulang”, yang sememangnya merupakan ketetapan yang lahir daripada ranah kemasyarakatan dan sentiasa bersifat politikal.

Untuk menghuraikan lebih lanjut, kami akan tunjukkan bagaimana karya-karya bermutu tinggi telah banyak mengangkat “isu domestik” dalam karya mereka. Bahkan, para bicarawan sendiri telah menyebut beberapa karya dan penulis, termasuklah penulis lelaki yang turut menulis isu-isu domestic, seperti Azizi Haji Abdullah lewat karya Sangeetha (2006) dan Shahnon Ahmad dalam Tunggul-tunggul Gerigis (1988). Tetapi, ganjil apabila Dr. Saleeh tetap mahu melihat isu domestik yang diangkat oleh penulis lelaki ini sebagai hanya “perlambangan” (minit 27:00). Mengapa tiba-tiba menjadi ragu apabila isu domestik turut dijuarai oleh penulis lelaki? Selain mereka, penulis seperti Arena Wati, Khadijah Hashim, Fatimah Busu, A. Samad Said, Zurinah Hassan dan Siti Zainon Ismail ialah penulis prolifik Malaysia yang begitu konsisten menulis seputar “isu domestik”, seperti yang disinggung-singgung oleh para bicarawan. Isu yang dibangkitkan sama penting dengan isu-isu sosial lain, seperti kemiskinan, politik partisan, kesenjangan ekonomi, pendidikan, dan banyak lagi. Jangan kita lupa tentang cerpen pertama Malaysia yang memenangi Hadiah Cerpen Komanwel pada tahun 2019, iaitu “Ibu Saya Pattu” oleh Saras Manickam, sesungguhnya tentang isu wanita dan keluarga, yang amat “domestik” sifatnya.

Dalam sastera di luar Malaysia pula, keadaannya lebih mengujakan. Sudah berapa banyak pemenang anugerah sastera tertinggi pada peringkat antarabangsa yang fokus pada isu domestik dalam karya mereka, seperti Han Kang dengan The Vegetarian yang telah memenangi Man Booker International Prize pada tahun 2016. Yeong-hye, watak utama novel tersebut, telah menghadapi banyak masalah domestik dengan suaminya, bapa mentuanya, kakaknya, dan individu-individu lain dalam keluarga mereka. sehingga dia pernah cuba membunuh diri di meja makan, di hadapan bapa mentuanya sendiri. Nah, jika dibaca babak tersebut dengan teliti, pergelutan Yeong-hye dengan bapa mentuanya itu pun bertitik tolak daripada isu domestik kerja rumah.

Selain itu, Pearl S. Buck, pemenang Hadiah Nobel Sastera 1938 melalui novel beliau, The Good Earth (1931) dengan sangat intim mengangkat hal-hal domestik, rumah tangga suami isteri antara Wang Lung dengan O-Lan, dan pergelutan seorang isteri dalam keluarga marhaen di China untuk membesarkan anak mereka. Hal-hal sepele dalam rumah tangga yang direndah-rendahkan oleh para bicarawan itulah yang ditulis oleh Buck, sehinggalah imaginasi massa tentang isu keadilan sosial dapat dibuka seluas-luasnya. Lebih mutakhir, Lisa Ko melalui novel The Leavers (2017) telah bercerita tentang isu-isu domestik dalam keluarga Deming Guo, seorang anak imigran di Amerika Syarikat dalam jagaan sebuah keluarga kulit putih. Pelbagai keresahan tentang dirinya, identitinya, ibunya, dan perkara-perkara kecil dalam hubungan kekeluargaan diluah dengan grafik sekali oleh Ko. Novel ini telah berjaya memenangi PEN/Bellwether Award 2016.

Oleh sebab itu, panel pemilihan Anugerah Sastera Negara sebenarnya harus dipuji kerana mengangkat Datuk Dr. Zurinah Hassan sebagai Sasterawan Negara Malaysia yang ke-13. Selain isu sejarah, politik dan falsafah, Zurinah ialah pengkarya yang tajam mengangkat persoalan identiti, timbang tara hubungan lelaki-perempuan atau “isu domestik” dalam cerpen dan puisinya. Zurinah merupakan pemikir Malaysia yang terkedepan dan tulen yang telah mengutarakan isu-isu ini, apatah lagi telah tekal menghasilkan karya sastera berseni dan berkualiti tinggi.

“Isu domestik” bukanlah isu lapuk atau membosankan untuk terus diwacanakan. Hanya pemerhati dan pengkritik sastera yang dangkal, lapuk, egoistik, dan ketinggalan zaman sahajalah yang akan menganggap “isu domestik” sebegitu rupa.

Disebabkan isu domestik adalah sama pentingnya dengan isu bukan domestik, maka penulis yang berfokus pada isu domestik tidak perlu dinasihatkan untuk “keluar daripada kepompong” isu domestik supaya boleh meningkatkan mutu penulisan mereka. Mutu penulisan ialah kualiti yang terbit daripada singgungan terhadap isu-isu kemasyarakatan yang terselit lewat peristiwa yang diungkap dalam setiap karya, bukannya wajib melibatkan “isu domestik” atau “isu bukan domestik” semata-mata. Para panelis yang mengaku sebagai “penilai karya sastera” seharusnya lebih faham perkara ini.

Harus diingatkan sekali lagi, “isu domestik” yakni “isu gender”, “isu kekeluargaan” dan “isu dapur” yang ditanggapi para bicarawan forum ini adalah sama pentingnya dengan “isu bukan domestik”. Permasalahan gender atau menurut bicarawan, “isu domestik” ini lazimnya saling bertautan dengan isu-isu lain dan memberi kesan besar pada kehidupan sosial, ekonomi dan politik masyarakat. Mengapa bicarawan forum ini tidak pula mempersoalkan penulis lelaki yang “menulis isu lelaki”? Kerana kita semua tahu, persoalan-persoalan yang lazim dibangkitkan dalam sastera adalah kompleks dan rencam, sehingga mustahil untuk kita memaksakan deduksi “isu lelaki” atau “isu perempuan” sahaja yang wujud dalam sesuatu karya itu sendiri. Hal ini juga disebabkan oleh “kelebihan sosial” atau privileges yang dinikmati oleh majoriti lelaki dalam ketidakseimbangan hubungan lelaki-perempuan dalam masyarakat dunia.

Kerancuan Sikap dalam Mendepani Wacana dan Isu Sosial

Pada hemat kami, para bicarawan khususnya saudara Khair, Dr. Saleeh dan S.M. Zakir telah gagal memahami wacana gender dalam sastera. Terdapat andaian bahawasanya wacana yang melibatkan gender pasti akan dibataskan dengan “isu-isu Wanita”, dan hal ini merupakan salah faham yang fatal sekali. Hal ini kerana, isu gender merupakan isu yang melatari semua hal dalam masyarakat, dan turut melibatkan “hal-hal lelaki” juga. Sebagai contoh, sudah berapa ramai lelaki yang berasa tertekan akibat daripada maskuliniti toksik (toxic masculinity) yang dipaksakan ke atas dirinya. Tiada satu pun bidang ilmu lain yang membedah permasalahan maskuliniti toksik yang membarah ini secara sistematik, ilmiah dan berpandukan disiplin ilmu jika ilmu kajian gender tidak wujud pada zaman ini.

Dalam forum tersebut juga, para panelis telah melawak dengan mengatakan bahawa “lelaki tak akan puji badan lelaki” (minit 36:50), dan tidak lama kemudian, mengungkapkan pula bahawa jika perkara itu berlaku, ia mungkin berlaku dalam kalangan “gay”. Ada dua masalah dalam lawak ini. Satu, pernyataan bahawa “lelaki tidak akan memuji badan lelaki” itu sungguh-sungguh menunjukkan kecetekan pembacaan para bicarawan yang mengaku “penilai sastera”, dan dua, mengapakah sikap seorang “gay” yang sebegitu mahu dijadikan bahan lawak pula?

Tidak berhenti di situ, para bicarawan turut menyorot perkembangan para penulis wanita yang lebih kontemporari, seperti Nisah Haron, Rebecca Ilham, Mahizan Husain, Hafizah Iszahanid, dan Fazleena Hishamuddin yang telah banyak membangkitkan isu-isu domestik dalam karya mereka. S.M. Zakir misalnya, mengaku berasa tergugah membaca tulisan Fazleena yang tegas dan realistik seputar pengalaman kewanitaan yang anti-patriaki, tetapi beberapa saat kemudian beliau dan Khair ketawa menyindir-nyindir mengatakan Fazleena menulis tentang isu wanita dengan berani sebelum ini, tentunya akan berubah setelah beliau menjadi ibu baru-baru ini. Kesemua bicarawan lelaki kemudian terkekeh-kekeh dengan inside joke “roman”, “kaki perempuan” dan “buaya darat”. Setelah itu, Khair dengan nada merendah-rendahkan mengkomentari bahawa setelah menjadi ibu, Fazleena tentu akan menulis isu-isu domestik selepas ini (jam 1:07:00).

Pada hujung forum, dengan tidak semena-mena, Khair ada juga dengan selamba menyatakan bahawa keterhadan wanita adalah sama sahaja seperti seorang lelaki, seperti dirinya yang terkongkong di rumah kerana tidak boleh sebebasnya bercakap tentang perempuan di sana, berbanding jika di luar. “Lawak” seksisnya ini disambut tawa oleh para bicarawan lain (jam 1:35:00).

Pemaparan bagaimana tiga orang bicarawan lelaki ini memberikan komen tentang karya Fazleena dilihat sangat tidak profesional dan tidak beradab jika hendak dibandingkan dengan posisi masing-masing dalam dunia sastera dan perbukuan Malaysia. Sikap seperti inilah yang perlu didepani oleh penulis wanita, tatkala mereka sering diusik dan direndahkan keseriusan karya secara tidak profesional oleh para pentadbir sastera seperti tiga bicarawan ini. Wanita bukan sahaja perlu berbakat dan rajin menulis, tetapi perlu melepasi satu lagi halangan tambahan, iaitu peran institusi sastera dan perbukuan yang tidak menghormati manusia sewajarnya. Kali ini, pemaparan sikap selekeh ini berlaku di ruang formal dan di pentas sebuah pertubuhan penulis nasional secara terbuka pula. Bayangkan, apakah yang diperkatakan lagi di belakang penulis-penulis wanita yang berani, jujur dan membawa isu-isu penting seputar gender dan masalah sosial lain? Pelecehan awam ini dibuat oleh lelaki-lelaki berpendidikan tinggi dan pembaca, bayangkan oleh lelaki yang kurang akses pada wacana pula?

Dan, kita masih mempersoalkan mengapa wanita selalu menulis isu seputar kewanitaannya?

Sebab itulah, untuk memahami sikap para panelis yang melihat perkara ini sebagai “lawak”, isu maskuliniti toksik yang konon “maco” itu perlu diteliti. Maskuliniti toksik inilah yang menjadi asal usul “lawak-lawak” hambar mereka, walaupun tanpa mereka sedari kerana hal ini beroperasi pada peringkat bawah sedar. Hal ini juga manifestasi sikap sebenar para bicarawan ini terhadap orang sekelilingnya. Dunia sastera dan perbukuan harusnya melahirkan manusia yang lebih santun dan beradab, saling menghormati kepelbagaian, dan lebih empati serta bersikap terhadap ketidakadilan sosial. Sikap stereotaip dan suka merendah-rendahkan orang pun merupakan sesuatu yang melibatkan andaian-andaian gender dan maskuliniti tertentu. Jadi, wacana gender dalam sastera bukan sahaja penting untuk meluaskan ufuk pemandangan kita terhadap isu-isu sosial, tetapi juga para panelis sendiri boleh berdikit-dikit untuk mula memahami gejala maskuliniti toksik yang sedang membarah dalam diri mereka sendiri.

Setelah itu, terdapat juga satu soalan daripada audiens tentang “keadaan penulis wanita yang aktif sebelum kahwin, tetapi tidak menulis lagi selepas kahwin” (jam 1:00:30). Seperti kata Dr. Norhayati sendiri, sememangnya ada data untuk membuktikan keadaan ini. Namun, adalah mengecewakan apabila semua panelis telah menyapu persoalan ini ke bawah permaidani, dan tidak cuba menelitinya lumat-lumat. Dr. Saleeh misalnya mengaku sendiri bahawa setelah berkahwin, seorang wanita akan terpaksa memikul tanggungjawab keluarga dan prasangka daripada suami (1:27:00), tetapi apabila tiba kepada penyelesaian masalah ini, mudah sekali dielak dengan hanya wallahu a’lam, hanya Allah yang tahu. Bagaimana seorang sarjana universiti tergamak menjadi seselekeh ini dalam memperkatakan isu sosial?

Jika kita melihat perkara ini dengan cermat, akan timbul banyak sekali persoalan. Mengapakah lelaki, walaupun selepas kahwin, dengan mudah sekali dapat terus menulis, tetapi perempuan akan berdepan banyak kesukaran? Mengapakah apabila kahwin, perempuan itu perlu fokus pada kerja rumah dan mengetepikan penulisan, manakala lelaki boleh berbuat sebaliknya dengan senang sekali? Sejak bilakah perbezaan beban domestik ini muncul? Siapa yang menetapkannya? Mengapa kita meneruskan saja amalan ini?

Terdapat juga perkongsian pemerhatian seorang pendengar, Puan Ramlah Rashid mengenai fenomena suami yang boleh mengurung dirinya berjam-jam di dalam bilik untuk menulis, tanpa menghiraukan hal anak di luar. Isteri atau wanita pula tidak dapat berbuat demikian kerana terpaksa menguruskan segala hal domestik seorang diri yang tidak dihiraukan oleh suaminya. Fenomena ini berkali-kali disebut dan disinggung dengan cara terang-terangan mahupun berseni dalam karya-karya besar Sasterawan Negara Zurinah Hassan berkali-kali.

Malangnya, dalam forum ini, moderator hanya mengulang komen yang dengan jelas, menyebut “Penulis wanita apabila berkahwin, mereka sibuk dengan kerja, anak-anak dan suami. Akhirnya, (wanita) susah untuk berkarya. Tetapi, apabila anak-anak sudah terlepas daripada penjagaan yang teliti, mereka akan bangkit. Waktu itu, mereka sudah jauh tertinggal. Berlainan dengan penulis lelaki, mereka mampu berkurung di bilik tanpa mempedulikan apa yang berlaku di luar bilik mereka.” (jam 1:20:20). Saudara Khair hanya menyapu pendapat audiens ini ke tepi dengan mengatakan “wallahu a’lam, itu pendapat” dan tidak pula meminta panelis untuk mengulas fenomena realiti ini yang sebenarnya menerangkan kesan ketidakseimbangan kuasa suami dan isteri dalam institusi kekeluargaan terhadap produktiviti penulis wanita. Komen itu malangnya sudah tidak boleh dijumpai di pautan forum malam itu (mungkin masalah teknikal atau telah dipadam).

Persoalan-persoalan yang ditimbulkan di atas ini hanya dapat dijawab jika kita telah memahami isu “kelebihan sosial” (social privileges), yang disentuh dalam disiplin ilmu kajian gender, falsafah, sosiologi, dan sains politik. Kelebihan sosiallah yang telah menjadikan sesebuah masyarakat itu melihat, kononnya lelakilah yang lebih layak memimpin sesebuah negara berbanding perempuan, suara lelaki lebih didengar dalam isu-isu nasional berbanding suara perempuan, dan bagaimana beban-beban kerja dalam rumah tangga dianggap biasa untuk disandang oleh perempuan secara eksklusif, dan si suami akan hanya dilihat sebagai “menolong isteri kemas rumah”, bukannya “kemas rumah itu juga tanggungjawab suami”. Sekali lagi, di sinilah pentingnya karya-karya sastera yang menyentuh isu-isu domestik yang dikatakan sepele itu, kerana situasi lelaki yang memiliki banyak sekali kelebihan sosial berbanding wanita akan dapat ditonjolkan melalui cerita-cerita domestik tersebut.

Namun, lebih menyedihkan lagi apabila semua panelis, tetap sahaja menyalahkan perempuan apabila berdepan dengan keadaan sebegini. Dr. Norhayati malah menyimpulkan, “perempuan mesti rajin menulis juga selepas kahwin,” “perempuan kena kental” (jam 1:00:30), “perempuan tidak boleh akur, tidak boleh terbatas”, dan sebagainya. Seolah-olah, mereka yang keciciran tidak menulis selepas kahwin itu disebabkan mereka ini “tidak cukup kental” atau “hanya akur pada halangan”, bukannya disebabkan oleh segala beban fizikal dan mental yang perlu ditanggung dalam perkahwinan, apatah lagi jika mendapat suami yang menjadi biawak hidup sahaja. Dr. Norhayati turut membawa cadangan Virginia Woolf bahawa walaupun wanita berada dalam rumah tangga, perlu ada ruang khusus untuk menulis. Cadangan ini amat tidak praktikal sekali, kerana Woolf ialah aristokrat dan lahir dalam kemewahan, itupun Woolf masih dihenyak oleh stereotaip dan diskriminasi terhadap diri perempuannya sebagai penulis (seperti yang masih berlaku beratus tahun setelahnya, dalam forum ini).

Sebagai pengkaji gainokritik yang membaca tulisan-tulisan Elaine Showalter, Dr. Norhayati tentu tahu mengenai sejarah penulis-penulis wanita besar dunia yang menghidapi tekanan mental dan perasaan yang teruk kerana tidak dapat menulis dan membaca dengan bebas setelah berkahwin. Bahkan, antara lain, teori gainokritik itu sendiri lahir sebagai respons terhadap ketidakseimbangan ruang dan pengalaman kepenulisan wanita yang unik, acap kali ditindas dan dihenyak oleh masyarakat zamannya. Antara yang paling diketahui umum ialah betapa hal-hal domestik (meski bukan konklusif) yang menekan penulis wanita berbakat besar seperti Sylvia Plath sendiri, sehingga dia memilih untuk mati dengan membunuh diri.

Bagaimanalah wanita boleh terus menulis dalam institusi keluarga yang tak pernah berubah sistemnya sejak beratus tahun yang lalu? Para penulis wanita dan lelaki yang menulis “isu domestik” tadi yang sebenarnya cuba untuk menyinggung permasalahan ini, tetapi “isu domestik” ini pula berterusan diremehkan oleh para panelis yang tidak pula menawarkan penyelasaian atau wacana yang lebih kritis bagi permasalahan sosial ini.

Tambahan pula, menjadi penulis bukan pekerjaan mewah. Majoriti wanita dalam kelompok B40 atau M40 tidak ada kemewahan material, ruang serta masa yang dimiliki oleh Woolf atau mungkin oleh Dr Norhayati sendiri, apatah lagi untuk mempunyai “ruang sendiri” di rumah supaya boleh terus menulis. Sikap menyalahkan mangsa (victim-blaming) sebegini amat mendukacitakan, kerana yang menghadapi kesukaran hampir tanpa jalan keluar dalam perkahwinan itu lazimnya si isteri, tetapi apabila si isteri tidak menulis kerana kekangan sistemik, dia dipersalahkan juga. Apalah nasib orang perempuan, sudah jatuh ditimpa tangga.

Apakah para bicarawan tidak pernah membaca dan menaakul puisi terkenal yang sering berlegar di media social, iaitu “Satu Percakapan Singkat” tulisan Zurinah Hassan?

(…) tetapi kau lelaki
dan aku perempuan
di sinilah letaknya perbezaan

Seorang lelaki membebaskan diri
untuk membataskan pilihan
seorang perempuan membataskan pilihan
untuk membebaskan diri.

Terus-terusan meraih pekung di dada, S.M. Zakir menunjukkan kesempitan pembacaan beliau sendiri apabila mendakwa bahawa “wacana feminisme dalam sastera sudah lapuk” (jam 1:32:15). Pada hakikatnya, wacana feminismelah yang sudah banyak berjasa membina alat-alat perkakas intelektual untuk memahami isu kelebihan sosial, beban ganda (double burden) dan sikap menyalahkan mangsa dalam isu berkaitan gender di seluruh dunia. Wacana gender dan feminisme telah jauh berkembang pesat, bahkan ketika dunia diserang oleh wabak COVID-19, wacana feminismelah yang telah membantu para pembuat dasar untuk memahami isu hubungan kekuasaan (power relations) dalam rumah tangga berikutan kuncitara di banyak negara di dunia. Adalah tidak adil untuk meninggalkan satu alat intelektual yang amat penting untuk memahami isu-isu kontemporari, hanya kerana anda menganggapnya sebagai “lapuk”. Malah, wacana feminisme dan politik agamalah yang telah mencetuskan ilham untuk Margaret Atwood menulis The Handmaid’s Tale (1985) yang telah memenangi Arthur C. Clarke Award pada tahun 1987. Pada hari ini, siapa yang boleh menafikan kehebatan novel ini dalam kesusasteraan dunia?

Justeru, apabila para panelis mencadangkan supaya para wanita “keluar daripada kepompong domestik” dan “menyentuh isu antarabangsa” umpamanya, dengan hasrat untuk “bersaing dengan penulis lelaki” (jam 1:18:05) kita harus persoalkan pula, adakah mereka “tidak mahu” atau “tidak mampu” untuk keluar dan bersaing? Lebih mendalam lagi, adilkah mereka disuruh “bersaing” jika padang permainannya sudah tidak rata sejak awal lagi? Pada masa yang sama, jika isu-isu domestik langsung didiskriminasi dalam karya dan dianggap kurang penting berbanding dengan isu “bukan domestik,” bagaimanakah kita mahu benar-benar menilai merit karya-karya sastera? Dengan pengalaman perempuan yang banyak didekam di rumah akibat ekspektasi sosiallah, kita melihat ramai penulis perempuan menulis isu domestik, namun bukanlah bermaksud isu domestik itu tidak bermutu. Seperti yang telah kami katakan dan buktikan di atas, mutu karya sastera tidak langsung berkait dengan isu “domestik” atau “bukan domestik”. Jika tanda aras penilaian sastera di negara kita yang dikatakan berasaskan “merit” itu pun sudah tempang begini, memang amat susahlah untuk sastera kita bangkit dengan karya-karya bermutu, mampan dan semasa pada peringkat dunia.

Hal “Isu domestik” atau “isu wanita” bukanlah isu yang kurang penting daripada isu sosial lain. Para bicarawan tidak habis-habis membawa analogi ruang-ruang di dalam rumah dan mengatakan wanita harus keluar dari dapur dan masuk ke ruang tamu atau beranda untuk mendengar masalah-masalah yang “lebih besar dan penting untuk masyarakat”. Betapa bermasalahnya cara berfikir sebegini kerana (i) dapur ialah ruang yang sama penting dengan ruang lain seperti ruang tamu, kamar tidur atau jamban tempat kita melepaskan pemikiran najis yang dangkal, (ii) dapur ialah ruang utama untuk menyediakan makanan dan minuman supaya masyarakat boleh kenyang lalu boleh berfikir dan menulis “isu-isu besar” supaya “dapat memberi impak pada pembangunan masyarakat”, dan jangan dilupa, (iii) api di dapur lebih marak daripada api kecil di hujung silinder putung rokok picisan di tangan lelaki di beranda tadi.

Ketempangan dan keserabutan hujah dalam forum ini terlalu jahar, secara langsung menunjukkan sikap simplistik, korupsi sikap dan wewenang para bicarawan forum dalam memahami isu sastera dan sains sosial yang kompleks dan ragam. Kita mengerti bahawa kadangkala para bicarawan boleh menjadi terlalu santai dan kurang serius sikapnya apabila berhujah lewat forum-forum dalam talian, tetapi perkara yang dipaparkan di sini ialah manifestasi totok kecetekan kefahaman terhadap isu sosial yang melatari sastera.

Sebagai intelek dan pemimpin sektor sastera dan perbukuan Malaysia, kedangkalan kefahaman dikotomi dan simplistik sebegini begitu mengejutkan, lagi-lagi jika kita hendak membandingkan wacana sastera dalam bahasa Melayu di negara jiran Singapura dan Indonesia. Mereka ini digaji menggunakan dana awam dan seharusnya lebih berintegriti dalam menjalankan tugas selaku pemimpin dan pentadbir sastera dan perbukuan dengan unggul dan berkesedaran tinggi.

Taraf kualiti pewacanaan ini perlu disuluh terang-terangan kerana para bicarawan ini bukanlah pak cik dan mak cik yang tidak berpendidikan yang bersembang di kedai kopi. Mereka peran penting yang memegang antara tampuk utama pentadbiran bahasa dan perbukuan negara. Cara fikir dan sikap mereka akan memberi banyak sekali implikasi terhadap pengiktirafan karya dalam anugerah yang ditangani, penerbitan karya, pembuat dasar, cara penulisan, pendidikan bahasa dan sastera kepada generasi muda, pengembangan kesarjanaan sastera, dan seperti dalam forum ini, tahap kualiti dan kritik pewacanaan sastera.

Kedangkalan Penggiat Sastera Veteran: Kritik Terhadap Forum Sastera (Bhg. 1)

Nur Adilla ialah diplomat di Kementerian Luar Negeri. Sebelum itu, beliau merupakan Pegawai Penyelidik Dasar dan Legislatif di Pejabat Speaker Dewan Negeri Selangor, serta penyelidik di Fakulti Sosiologi, Universiti Washington, Amerika Syarikat. Beliau juga merupakan lulusan Ijazah Sarjana Muda dalam dua bidang, iaitu Sains Politik dan Undang-undang, Kemasyarakatan dan Keadilan dari Universiti Washington. Selain esei, Nur Adilla turut menulis cerpen dan pernah memenangi Hadiah Sastera Kumpulan Utusan (HSKU) ketika di sekolah menengah.

Hazman Baharom ialah Pegawai Penerbitan Kanan di Parlimen Malaysia. Beliau juga merupakan penerima Hadiah Juri dan Hadiah Audiens dalam Pertandingan Haiku Antarabangsa 2020 anjuran Maison de la Culture du Japon à Paris, Perancis. Beliau telah menulis dua buah buku, Renungan Kemasyarakatan (2016) dan Perihal Keadilan (2019), selain sudah menterjemahkan empat buah buku daripada bahasa Inggeris dan bahasa Cina, serta menterjemahkan beberapa karya sastera Jepun.


Azmah Bawa Dimensi Baharu Sastera Sabah, Malaysia

Untuk mendapatkan maklumat terkini, ikuti kami melalui Telegram

Kuala Lumpur – Sasterawan Sabah Azmah Nordin membawa dimensi baharu kepada kepengarangan novelis wanita di Malaysia bukan hanya dari segi muatan karya yang dibawanya tetapi juga citra sastera etnik.

Malah Azmah, yang berasal dari Kulim, Kedah, tampil dengan kekuatan tersendiri kerana membina dunia kepengarangannya di wilayah asing, iaitu Sabah, dan melakukannya sesudah berumah tangga.

Hal itu boleh disimpulkan dalam perbincangan Forum Pemikiran Azmah Nordin yang disiarkan dalam Facebook Dewan Bahasa dan Pustaka 24 September lalu. Forum itu yang dimudahcarakan oleh Hafiz Latiff menampilkan panel, aktivis sastera Dr. Hanafi Ibrahim, Pensyarah Universiti Malaya Prof. Madya Dr. Norhayati Ab Rahman, dan Timbalan Naib Canselor, Universiti Malaysia Sabah, Prof. Madya TS Dr. Ramzah Dambul.

Hanafi memulakan perbincangan itu dengan menyebut Azmah ialah penulis yang membawa muatan baharu pada zaman beliau memulakan penulisannya, selain mencorakkan sejarah persuratan kebangsaan dengan imej yang ditampilkan dalam karyanya.

Mengakui banyak mengkaji karya Azmah, Hanafi menyifatkan Azmah membawa penampilan pengarang wanita yang baharu dengan sudut pandangan feminisme yang tersendiri.

“Ciri istimewa karya beliau banyak menggabungjalinkan perkataan yang membawa lambang tersendiri dalam karyanya. Misalnya, serigala atau badak sumbu dan ini boleh ditemui dalam karya besar beliau.

“Gabungan perkataan begitu sering diulang dalam karya Azmah, malah saya melihat banyak wataknya dimetaforakan seperti ‘kambing gurun’ dan ‘badak sumbu’. Malah, pelbagai watak wanita ditampilkan dengan pelbagai karakter berbeza,” katanya

Pandangan Hanafi disokong Norhayati yang menegaskan, Azmah konsisten dengan prinsip dan perjuangannya sejak dahulu, menjadikan beliau seorang pengarang yang cukup penting dalam jalur kepengarangan negara.

Malah, Azmah juga mempunyai kecenderungan yang sangat besar menggunakan metafora dengan cara tersendiri. Hal ini tegas Norhayati, selari dengan pemikiran feminisme yang menyarankan penulis wanita agar menggunakan gaya bahasa sendiri dan tidak terikat dengan male discourse.

“Metafora yang digunakannya juga agak kasar dan jarang-jarang diguna pakai oleh penulis wanita yang lain.

“Penggunaan perlambangan yang dikaitkan dengan diri watak, misalnya perkataan serigala korporat, beruang atau badak sumbu,” katanya.

Tambah Norhayati, penulis wanita boleh berjaya walaupun sudah berkahwin, asalkan mempunyai disiplin dan ruang peribadi, iaitu psikologi dan mental untuk berkarya.

Azmah kata beliau ialah contoh penulis wanita berjaya yang membina dunia kepengarangannya setelah berkahwin. Malah, lebih jauh dari itu, Azmah menulis dengan hasrat untuk memartabatkan wanita dan memberi inspirasi kepada wanita.

Sementara itu, Ramzah melihat Azmah sebagai seorang penulis dengan latar kepengarangan yang unik berbanding dengan penulis lain yang sezaman dengannya. Beliau mulai menulis ketika kematian anaknya dan hal ini dianggap sebagai terapi untuknya.

“Saya melihat Azmah ini istimewa kerana berkembang di Sabah walaupun berasal dari Kedah. Beliau membina dunia penulisannya dari sisi marginal, iaitu berada di ruang asing dan perlu menonjol berbanding yang lain.

“Berada di Sabah pada tahun 70-an ada banyak beza dari segi budaya dan bahasa, dan Azmah membina kekuatan karya daripada persekitarannya.

“Naskhah Azmah memperkatakan banyak hal dan boleh disorot juga dari sisi sastera etnik, iaitu merujuk perjuangan etnik marginal di Malaysia, dan dalam konteks ini, kaum di Sabah dan Sarawak.

“Azmah mengangkat dimensi novelis dari Sabah lebih tinggi. Beliau membawa citra etnik yang selama ini tidak dibuat oleh novelis Sabah, kecuali Amil Jaya,” katanya.

Tegas Ramzah, karya Azmah boleh diangap sebagai contoh klasik karya etnik Sabah, kerana sastera etnik bukan sekadar mengambil perkataan atau istilah dan menempelnya dalam karya, sebaliknya imejnya harus mewakili komuniti Sabah.

“Novel pertama beliau, Kukui misalnya, mempunyai pencitraan isu-isu lokal peribumi di Sabah yang setaraf dengan Bagaton oleh Amil Jaya,” katanya.


Rangkai Kata “Adalah Kerana”

Untuk mendapatkan maklumat terkini, ikuti kami melalui Telegram

Banyak pengguna bahasa yang menggunakan rangkai kata adalah kerana dalam ayat seperti ayat yang berikut:

Adakah penggunaan rangkai kata adalah kerana dalam ayat di atas gramatis?


Isu Feminisme dalam Sastera Tidak Lapuk?

Polemik gender dalam sastera yang tercetus dalam beberapa wacana mutakhir ini tular di dada garis masa media sosial, menghangatkan ruang udara perbincangan. Sementelah cetusan polemik forum anjuran Persatuan Penulis Nasional Malaysia (PENA), iaitu Wacana PENA yang mengemudi sebuah bual bicara bertajuk “Wanita Penulis Domestik, Lelaki Penulis Publik?”, mendapat reaksi lanjutan oleh Nur Adilla dan Hazman Baharom dalam satu naskhah kritikan yang disiarkan dalam e-Dewan Sastera.

Sambutan khalayak dalam hal ini lantang, lebih-lebih lagi setelah PENA yang berkedudukan terbuka menganjurkan sebuah bicara lanjutan perihal feminisme, susulan kenyataan bicarawan S.M. Zakir berbunyi, “Wacana feminisme dalam sastera sudah lapuk” sewaktu bicara yang pertama itu.

Wacana lanjutan tersebut, “Feminisme dalam Sastera: Isu Lapuk?”, diadakan pada 24 September 2021 (Jumaat), 9.00 malam. Minggu ini, ahli panelnya terdiri daripada Sasterawan Negara Datuk Dr. Zurinah Hassan dan Puan Ruhaini Matdarin, juruaudit serta penulis prolifik Sabah, bersama-sama panel tetap Dr. Mohamad Saleeh Rahamad.

Saleeh Rahamad menerusi wacana ini menyatakan pendapat beliau perihal bagaimana budaya pengarang yang mengangkat isu feminisme di ranah tempatan dengan benua lain adalah berbeza, “Berbanding pengarang-pengarang dari Barat, perjuangan yang dibawa dari sana adalah berbeza daripada budaya ketimuran di Malaysia. Penulis-penulis Melayu tanah air kebanyakannya berkarya dengan budaya Islam, dan dalam Islam, tidak ada dikotomi perspektif darjat antara lelaki dengan wanita.”

Menurut Saleeh Rahamad lagi, dalam ranah tempatan, penulis wanita mahupun lelaki masing-masing bermain peranan dalam berkarya mengangkat perjuangan serta status wanita.

Rona idea perjuangan itu juga wujud dalam kalangan penulis, kesan pendedahan kesusasteraan Barat. Bagi beliau juga, isu ini tidak pernah lapuk kerana melibatkan kemanusiaan dan perlu untuk mendidik masyarakat sepanjang zaman.

Sasterawan Negara, Datuk Zurinah Hassan pula berkongsi kenyataan melalui cerpen “Menanti Suria Pagi”. Mesej cerpen yang ingin diangkat melibatkan isu keciciran pendidikan dan masa depan pembangunan sahsiah anak bangsa.

“Apa yang difokuskan dalam cerpen ini lebih menekankan hakikat beban pelajar perempuan yang lebih berat kerana stigma jantina mereka,“ jelas penyair itu.

Sejak era penulisan Zurinah lagi, beliau akui sangat sukar bagi wanita untuk menekuni pelajaran, maka cerpen yang dinukilnya ini merupakan sebuah mesej juang agar anak perempuan ketika itu juga mendapat peluang pendidikan, di samping memberi kesedaran akan kewujudan kekangan masa dan kesempitan ruang serta peluang untuk mereka.

Menurut beliau lagi, penulis-penulis yang tera dan berbakat sezamannya, seperti Maznah Ali juga dilihat perlahan-lahan menyusutkan diri daripada kegiatan penulisan ekoran tidak mampu menahan tekanan sosial dan ekonomi. “Tentulah perlu untuk memperjuangkan hak wanita ini, dan perjuangan ini tidak pernah mudah kerana kesukaran yang dihadapi adalah berbeza-beza,” tegas Zurinah.

Perihal soalan lapukkah isu feminisme ini, Zurinah sendiri sebagai pemerhati masyarakat dapat membuktikan, isu hati, perasaan dan tanggungjawab wanita dalam kehidupan bermasyarakat tidak pernah menemui penghujungnya. “Dari dahulu, mereka yang perempuan terpaksa berkorban untuk keluarga, mereka yang perempuan juga tertekan dengan tanggapan keluarga perihal domestik, dan hal ini tidak pernah selesai lagi sehingga hari ini, bagaimana kita boleh lapukkan isu ini?”

Beliau menegaskan juga, betapa beratnya peranan seorang penulis untuk kekal menulis dan berjuang kerana isu kemanusiaan ini tidak akan pernah habis. Zurinah Hassan memang masyhur dengan karyanya yang membawa naratif perjuangan wanita, seperti sajak “Pesanan Puteri Gunung Ledang”, “Surat Teja kepada Tuah” dan “Kuali Hitam”.

Ruhaini Matdarin pula menekankan persoalan ke arah manakah hala tuju polemik feminisme ini, mengharapkan wacana dan diskusi tentangnya mempunyai hala tuju yang jitu. Dalam kesuasteraan pun, cabang tanggungjawab, isu dan polemik adalah pelbagai dan perlu dikhususkan.

Ruhaini membuka perbincangan dengan skop yang lebih luas, iaitu perlunya untuk melihat cabaran tekanan psikologi masyarakat wanita. Ruhaini menyatakan kepentingan reaksi ini kerana isu yang dihadapi hari ini ialah isu yang real dan membejatkan perkembangan wanita. Menurut Ruhaini lagi, alasan ini sedia kukuh demi menentukan kepentingan menyuntik elemen feminisme dalam karya sastera.

“Dalam menggaul elemen feminisme ke dalam karya sastera, pengarang yang menulis tidak boleh menetapkan karyanya itu sebagai sebuah karya yang ‘feminisme’, namun melalui kepekaan dan keprihatinan penulis pada isu sekeliling, jiwa itu akan timbul.

“Sebagaimana karya itu tidak akan dinilai melalui label naskhah domestik atau naskhah publik, hujung pangkalnya, pembaca akan menilai karya itu melalui kesan dan rasa mereka,” ujar Ruhaini.

Walaupun dua panel jemputan ini, Zurinah dan Ruhaini masing-masing berbeza latar zaman kehidupan mereka, namun Ruhaini melihat isu yang diangkat oleh Zurinah, masih sama dan masih wujud. “Situasi dan zaman yang berbeza, namun isu masih sama, seperti isu melabel yang mengekang kemajuan. Namun, reaksi penerimaannya hari ini telah berubah,” jelas Ruhaini.

Ruhaini Matdarin menyimpulkan, walaupun kita berada dalam satu kepercayaan berkenaan feminisme, polemik ini akan sentiasa berubah-ubah. Diskriminasi tentang hak mungkin akan terus berlaku, dan yang utamanya, perkara ini sentiasa boleh dibincangkan. Katanya, isu ini (feminisme dalam sastera) tidak lapuk, kerana ancamannya nyata dan masih berleluasa.


Lirik yang Berjiwa, Hidup Selamanya

Untuk mendapatkan maklumat terkini, ikuti kami melalui Telegram

Lagu lama mempunyai rohnya yang tersendiri, masih dimainkan di stesen radio dan juga aplikasi muzik. Pada aplikasi nyanyian Smule contohnya, terdapat banyak lagu lama yang boleh dipilih oleh pengguna untuk duet lagu. Walaupun medium berubah, namun lagu-lagu lama yang mempunyai lirik dan melodi yang baik mampu merentas zaman dan berterusan mempunyai peminat baharu.

Canai Bahasa dan Sastera kali ini membawakan para panel yang terdiri daripada penyair dan penulis lirik, Siti Zaleha M. Hashim dan penyanyi lagenda Dato’ DJ Dave bagi membincangkan tajuk “Lirik yang Berjiwa, Hidup Selamanya”. Program ini dikendalikan oleh penulis Djazlam Zainal.

Siti Zaleha dikenali menghasilkan lirik-lirik lagu yang mempunyai mesej dan tidak gentar menghasilkan lirik dengan tema di luar kebiasaan pada zamannya. Beliau menghasilkan lirik untuk para penyanyi terkenal, antaranya termasuklah Sudirman Haji Arshad, Rosemaria, Noorkumalasari, Kopratasa, dan juga Roy & Fran.

Lagu Dato’ DJ Dave, Tuah Badan ditulis oleh Siti Zaleha. Walaupun lagu Tuah Badan bertempo laju stail disko, liriknya membawa mesej tentang kehidupan. Siti Zaleha menerangkan beliau memasukkan nasihat bahawa walaupun hidup sederhana, kita mesti menjadi diri sendiri. Kegembiraan akan membawa kebahagiaan.

Antara lirik lain tulisan Siti Zaleha yang unik ialah Toyol yang dinyanyikan oleh Allahyarham Sudirman. Kata Zaleha, lagu ini dihasilkan dengan mesej supaya masyarakat tidak percaya pada perkara karut dan menghilangkan rasa seram kepada entiti toyol tersebut. Dalam lagu Si Naga Naga yang dinyanyikan oleh Carefree pula, unsur cerita rakyat dimasukkan seperti naga dan kayangan. Lirik lagu ini menempelak telatah manusia yang mudah ditipu kerana ingin cepat kaya.

Mesej yang dimasukkan adalah sangat penting dan hal ini dipersetujui oleh kedua-dua panel. Lirik yang baik mempunyai cerita di sebaliknya, dibalut dengan bahasa yang indah. Penulis lirik boleh menjadikan lirik lagu sebagai wadah untuk membentuk pemikiran dan pembentukan masyarakat.

Dato’ DJ Dave berkongsi bahawa lagu-lagu boleh dijadikan panduan hidup. Beliau menulis lagu yang mempunyai mesej 5K, iaitu keluarga, keturunan, kampung, kesenian, dan kebudayaan. Lagu ini diberikan kepada anak-anaknya sebagai bekal supaya tidak tersesat daripada landasan kehidupan. Menerusi lirik lagu juga, perpaduan, semangat cintakan negara dan bahasa dapat dilakukan, sepertimana lagunya dapat dinikmati oleh pelbagai bangsa.

Nasihat Siti Zaleha kepada penulis lirik adalah supaya penulis lirik memanfaatkan peluang yang ada sebaik-baiknya kerana kerja menulis ialah amanah dan tanggungjawab. Walaupun tujuan asal lagu adalah untuk berhibur, tetapi lirik yang baik perlu mempunyai mesej, menggunakan bahasa yang indah, menyentuh perasaan, membuatkan pendengar berfikir, meninggalkan kesan, dan memasukkan nilai kemanusiaan. Perkara yang ditulis akan menjadi warisan yang ditinggalkan.

Program ini disiarkan secara langsung menerusi Studio Siaran Langsung Media Sosial DBP pada 23 September 2021, pukul 10.00 pagi.

Tonton Canai Bahasa dan Sastera di sini.


Azmah Nordin: Jadilah Pohon yang Melindungi Orang Lain

Kota Kinabalu – Pengiktirafan Sasterawan Sabah kepada Azmah Nordin yang berasal dari Kedah sangat besar maknanya kerana merapatkan jurang di antara Semenanjung Malaysia dengan Sabah melalui karya beliau. Sasterawan Sabah Azmah Nordin yang mengangkat sastera etnik memperkenalkan keindahan tradisi, budaya, latar dan juga pemikiran penduduk di Sabah yang unik dan berbeza daripada penduduk di Semenanjung Malaysia.

Wawancara Khas Azmah Nordin yang disiarkan di Studio Siaran Langsung Media Sosial DBP pada 24 September 2021 membawa tokoh sastera ini menjawab persoalan mengenai pengkaryaan dan proses kreatif beliau, termasuk beberapa pesanan kepada penulis. Program ini turut membawa penulis sohor Sabah, Ruhaini Matdarin sebagai moderator.

Setakat ini, sudah banyak karya Azmah yang telah diterbitkan oleh Dewan Bahasa dan Pustaka (DBP). Beliau berterima kasih kepada DBP kerana membuka laluan kepadanya. Mentor-mentor yang memupuk rasa yakin diri kepada bakat yang ada membuatkan Azmah berani menyahut cabaran dan menghasilkan karya yang banyak memenangi anugerah berprestij. Didorong oleh kepercayaan mentor beliau, Azmah berjaya menyiapkan novel Timulak Kapal Perang (1989) dalam masa enam hari sahaja. Novel ini memenangi Anugerah Novel Sejarah Kebangsaan dan kemudiannya menjadi teks Komponen Sastera dalam Bahasa Melayu (KOMSAS). Seterusnya, novel Pantai Kasih (2014) turut diangkat menjadi teks KOMSAS.

Mempercayai bakatnya adalah anugerah Tuhan, Azmah memanfaatkan bakat dan terus menulis serta yakin bahawa anugerah tersebut dikurniakan dengan misi untuk melakukan sesuatu. Azmah percaya, seseorang penulis perlu mempunyai perjuangan. Beliau memilih untuk memperjuangkan hak wanita kerana walaupun zaman semakin maju, namun masih wujud isu berkenaan wanita dan perlecehan gender. Bagi Azmah, feminisme tidak akan lapuk. Isu-isu yang dibangkitkan dalam novelnya ialah seruan kepada para wanita untuk bangkit melawan menggunakan kebijaksanaan.

Mengupas proses pengkaryaan beliau, Azmah menyorot bagaimana novel Lara dihasilkan. Azmah menggunakan pengalamannya sepanjang berada di hospital dan berbincang dengan para doktor. Bagi menghasilkan Lara, Azmah membeli beberapa buku perubatan terbitan DBP sebagai rujukan. Azmah menekankan kepentingan membuat kajian dan menggunakan ilmu bantu supaya maklumat yang dimasukkan ialah maklumat yang benar. Ilham ada di sekeliling dan terdapat banyak isu yang boleh dibangkitkan dalam karya.

“Masuk ke dalam cerita itu, hayatinya, kayakan dengan fakta-fakta dan masukkan budaya dan ilmu,” katanya.

Selain meminati karya Stephen King, Azmah meminati karya Sasterawan Negara Shahnon Ahmad. Ayat-ayat dalam karya Shahnon baginya amat hidup dan dirasakan terus ditarik untuk membaca penulisan Shahnon yang penuh gaya show don’t tell. Azmah juga banyak membaca karya klasik Inggeris dan menyalin semangat pengkaryaan penulis-penulis tersebut.

Sebagai membalas semula kebaikan dan peluang yang diterimanya, Azmah aktif membimbing ramai penulis muda dan banyak menjalankan program amal penulisan. Ramai anak didiknya mempunyai bakat dan berjaya menembusi tembok DBP dengan karya mereka.

Beliau membuka peluang kepada sesiapa sahaja yang ingin menulis dan memerlukan mentor. Azmah turut menegaskan penting bagi penulis untuk menulis dengan semangat memperjuangkan sesuatu supaya karya menjadi inspirasi kepada mereka yang mengalami situasi dalam isu yang dibangkitkan. Pesanan khasnya kepada penulis wanita adalah supaya menjadi pohon yang melindungi orang lain, terutamanya para wanita.


Rosli K. Matari: Cerpen Dues ex Machina Karya yang Tidak Bernilai

Untuk mendapatkan maklumat terkini, ikuti kami melalui Telegram

Kota Bharu – Malam keenam Bengkel Cerpen Hujung Minggu kali ini banyak tertumpu kepada persoalan “Bagaimana untuk menjadikan sesebuah cerita itu lebih dinamik?” Rosli K. Matari mencabar fikiran penonton dengan menegaskan, penulis kita memang kebanyakannya suka mengarang dengan mengikut turutan kebiasaan, walhal kita boleh saja terbalikkan dengan meletakkan “pengakhiran cerita” pada awal tulisan, bukan pada akhir karangan.

Menurutnya, pengarang sebenarnya lebih bijaksana daripada pengarah filem. Hal ini kerana, setiap bunyi harus dibunyikan dalam cerpen, malah harus menggambarkan warna dalam tulisan. Hebatnya pengarang jika mereka boleh setanding dengan pengarah filem, kerana mereka bukanlah kamera.

Rosli mengetengahkan teknik foreshadow dan sangat menyarankan untuk digunakan oleh para pengarang agar cerpen yang dihasilkan menjadi lebih dinamik. Foreshadow bermaksud “dibayangkan” (menurut Federal–Chambers Advanced English Dictionary, 2003), “bayangan hadapan”, “menandakan”, “alamat sebelum kejadian”, atau “membayangkan”.

Contoh paling diingati ialah bau kemenyan yang dihidu oleh watak utama (Kinto) selepas balik daripada berburu dalam novel Senjakala karya Baharuddin Kahar yang menandakan adanya kematian. Bau kemenyan itulah foreshadow yang dimaksudkan. Apabila mengarang, kita perlu mengambil kira hal-hal di sekeliling kita. Kalau watak itu berlari, tunjukkan serta perhalusi duri dan akar yang menjadi rintangan ketika dia berlari. Hal tersebutlah yang akan menjadikan sesebuah cerpen lebih dinamik.

Dalam cerita animasi yang ditayangkan semasa bengkel, wataknya sedang memulakan langkah untuk melalui satu titian kecil yang berada pada aras tinggi. Persoalan bahawa watak itu akan melangkah melalui titian ataupun tidak, dapat diagak oleh penonton dengan adanya gambaran awal sekumpulan burung terbang di atas kepala watak tersebut menuju ke hadapan. Sekumpulan burung yang terbang ke hadapan itulah foreshadownya kerana selepas itu, watak cerita tadi juga bergerak ke hadapan melalui titian kecil yang berbahaya tersebut. Menurut Rosli, foreshadow merupakan salah satu elemen yang sangat bagus diterapkan dalam sesebuah cerita pendek untuk menjadikannya lebih dinamik.

Setiap dialog juga perlu diteliti kepentingannya. Jangan semata-mata untuk memanjangkan cerpen, dialog yang tidak penting juga dimasukkan. Rosli mengakui tidak menemui walaupun sepatah perkataan “itu” dalam novel Mata di Jendela oleh Abu Yazid Abidin (Wijaya Mala). Hal ini bermakna, kemahiran serta ketelitian seseorang pengaranglah yang menentukan kekuatan bahasa karyanya.

Disertakan juga beberapa contoh cerpen yang baik sebagai rujukan, hasil karya para pengarang mapan. Antaranya, cerpen “Di Sisi Rinda” oleh A. Samad Said, “Rokok Daun Celepa Tembakau” karya Azizi Haji Abdullah, dan “Babun” hasil cipta Abdullah Hussain. “Di Sisi Rinda” memuatkan aliran realisme magis dengan baik, yang berupa gabungan antara realiti dengan mitos atau legenda.

Sehubungan itu, aliran penciptaan dalam lapangan lukisan atau catan kelihatan lebih rencam dan berwarna-warni berbanding dengan arena penulisan cereka Malaysia. Aliran cereka yang cukup kuat mendominasi dunia penulisan kita ialah aliran realisme.

Dalam hal ini, Rosli menyenaraikan E Pian Pro Poul dalam kalangan 10 cerpenis terbaik Malaysia setelah membaca cerpen-cerpen E Pian. Beliau juga beberapa kali menyebut Chairil Anwar sebagai sasterawan yang paling dikenang dengan pemberontakannya dalam sajak “Aku”. Baginya, sebuah sajak Chairil sudah cukup untuk dikenali dan diingati sehingga hari ini. Hal itu menunjukkan betapa kuatnya sajak tersebut sebagai sebuah karya sastera.

Rosli menasihatkan, “(Oleh sebab) tidak luas bacaan, Dewan Sastera tidak baca, akhbar tidak baca, sebab itu tidak boleh jadi penulis besar. Perlu baca dan ambil tahu juga tentang kritikan sastera, walaupun tidak mahir. Cerpen kita perlu dibezakan antara karya yang panjang dengan karya yang meleret. Perlu tulis saja dulu.

“Penyebab sukar mengarang kerana penulis pemula ingin memulakannya mengikut turutan A, B, C, D, dan seterusnya. Tulis saja dulu apa-apa juga yang terlintas di kepala. Terus mengarang, dari tengah pun tidak mengapa. Kemudian, boleh dibaiki, dipinda, diterbalikkan atau dibuang pun. Hendak mula di mana? Mulakan di kepala kita, di kepala kita!”

Beliau kemudiannya masuk kepada satu bahagian mustahak dalam penulisan cerpen, iaitu peleraiannya ataupun mengarang kesudahan cerita. Ramai penulis yang dilihatnya gemar menggunakan kaedah dues ex machina untuk memberikan kesudahan atau peleraian kepada cerita.

Rahman Shaari dalam Bimbingan Istilah Sastera (1981) mentakrifkan dues ex machina sebagai “Suatu cara pengarang menyelesai sesuatu cerita, atau sesuatu bahagian dalam cerita, dengan mudah. Pembaca seakan dipaksa menerima penyelesaian itu atas dasar takdir. Kematian Karim dalam Badai Semalam kerana kecelakaan di jalan raya, (iaitu suatu pembalasan bersifat poetic justice), adalah dues ex machina.”

Teknik deus ex machina seolah-olah ada perbuatan mesin, ada unsur tiba-tiba dan kebetulan. Cerpen yang mempunyai unsur dues ex machina ialah karya yang tidak ada nilai menurut Rosli. Cerpen yang mempunyai campur tangan “dewa” sebegini merupakan cara mudah pengarang menyelesaikan ceritanya. Namun begitu, cerpen yang mempunyai campur tangan pengarang sebegini pun ada yang menang hadiah, katanya. Rosli kemudian menegaskan, “Kalau saya, terus terang saya katakan, itu cerpen bodoh.”

Selepas Dr. Fatimah Busu dan Sasterawan Negara S. Othman Kelantan, diikuti E Pian Pro Poul, Rosli hanya menyebutkan S.M. Zakir sebagai cerpenis mutakhir Kelantan yang kuat. Beliau sendiri kemudiannya mengakui “lenguh” membaca cerpen-cerpen Shahnon Ahmad yang berulang-ulang dan sangat halus dan mendalam deskripsinya. Rosli juga turut mengangkat Sasterawan Negara Abdullah Hussain sebagai The Greatest Storyteller. Aspek bahasa dalam penulisan perlu dititikberatkan, seperti ketepatan perkataan, kekuatan dialog dan kekuatan pembinaan cerita. Baginya, gunakan ayat dan percakapan yang berkesan serta elakkan kesalahan ejaan.

Beberapa nasihat berguna Rosli kepada para peserta mengakhiri sesi bengkel kali ini.

“Siap satu cerpen, semak dan dinamikkan bahagian depan dan belakang. Jika diundang ke majlis penyampaian apa-apa hadiah sastera, hadirlah, walaupun kita tidak menang. Hadir untuk bertemu kawan-kawan dan mendengar. Jangan malu. Terus gigih. Kita hendak menulis perlu ada jadual, mesti berdisiplin.”

Menekuni Kesusasteraan Bersama Sasterawan Negeri Kelantan Rosli K. Matari